text:
INTATHELI YESOLEZWE
AMANYE ama-ambulensi abalelwa ku-400 aseduve iminyaka emibili egcekeni lesibhedlela iWentworth eThekwini nasuse umsindo ngokungasebenzi kwawo azosatshalaliswa ezikhungweni ezehlukene namuhla.
Lokhu kuvezwe ngokhulumela uMnyango wezeMpilo KwaZulu-Natal, uMnuz Sam Mkhwanazi, kade ephendula ngawo.
Imibiko yephephandaba elinguzakwabo weSolezwe, iSunday Tribune icaphune uMkhwanazi ethi ama-ambulensi angu-21 azosatshalaliswa namuhla.
Kule mibiko uMkhwanazi uyakuchitha ukuthi wonke ama-mbulensi ase-Wentworth selokhu ahlala khona ngonyaka ka-2010 kodwa wathi ukukhishwa kwawo kuwuhlelo oluqhubekayo olubuye luphazanyiswe yimidonsiswano esuke iphakathi kwezinkampani ezibanga amathenda okufakela ubucwepheshe.
Uthe angu-274 athengwa phakathi kuka-2010 no-2011 kanti angu-105 awo afika esekulungele ukusebenza ase akhishwa.
Uphinde wathi ngo-2011 no-2012 kuthengwe angu-280 esekukhishwe kuwona angu-39 kanti angu-29 awezimo eziphuthumayo zabakhulelwe nangu-71 ezinye izimo eziphuthumayo aselinde ukufakwa o-ova bese eqala ukusebenza.
Okhulumela i-DA kwezempilo KwaZulu-Natal, uNksz Makhosazana Mdlalose, obeyiphela endlebeni kwaboMnyango wezeMpilo efuna incazelo egcwele ngala maambulensi ngeledlule unikele nethimba lakhe kulesi sibhedlela efuna ukuyozibonela aphinde athole nolwazi olugcwele ngama ambulensi aduvile.
Utshele Isolezwe ukuthi bafike bachazelwa kuthi akuwona wonke ama-ambulensi alungele ukusebenza njengoba amanye esalinde ukufakelwa o-ova kanti kukhona nafile aselinde ukudayiswa.
Uthe bakhathazekile ngawu-100 alinde ukufakwa o-ova ngoba asehlale isikhathi eside kungekho okwenzekayo.
“ Sinikezwe isethembiso sokuthi ngeke kuphele isikhathi esingangenyanga lama ambulensi engakafakwa izinto ezishodayo, okwethu sekuwukulinda sibone ukuthi lokhu kuzokwenzeka yini,” kusho uNksz Mdlalose.
Kubikwa ukuthi ilinganiselwa kuR180 million imali echithwe umnyango uthenga lezi zi moto eziduvile.
Services


c: text/html

text:
Uvume elokubulala uyise
2012-11-15 12:01
Johannesburg - Indodana kamfundisi waseFree State izivumele ngokwayo ukuthi yabulala uyise, kubike iphephandaba iVolksblad ngoLwesine.
UMartin Brits, 28, udalule lokho ngaphambi kwematshi ngoLwesibili.
UBrits, 28, no-Elliot Mhlambi, 41, babhekene necala lokubulala uyise kaBrits, uMfundisi Willem Brits, 60, webandla iDutch Reformed Church eKerkenberg.
Umfundisi wahlaselwa ngembazo kanti uVermeulen yena wadutshulwa ngoLwesine ebusuku, mhlaka-8 Novemba.
Unkosikazi wakhe uDorothea, 59, naye wahlaselwa ngembazo. Icala lalaba lihlehliselwe uNovemba 19.
Okhulumela iBloemfontein Medi-Clinic, u-Amanda Appelgryn, utshele iphephandaba ukuthi owesifazane kusembulwa kwembeswa kuyena.
Laba besilisa ababili ngaphambilini bebegcinwe ejele laseFrankfort -- uMlhambi ngokuduna imoto uBrits yena owadedelwa ngebheyili, ngelokweba.
Inkonzo yesikhumbuzo izobanjelwa eKerkenberg Dutch Reformed Church eHarrismith ngoLwesihlanu ngo-11:00.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA

robotstxt: allowed

filter: keep


text:
BONISWA MOHALE
UMDLALO wokugwedla omkhulukazi eNingizimu Afrika i-Unlimited Dusi Canoe Marathon awugxili ekuncintisaneni kuphela kodwa ubuye usize abantu abahlwempu abahlala eduze nalapho kuhanjwa khona abasuke bewungenele.
Kulo nyaka abagqugquzeli beDusi, eqale izolo, bafuna ukuqoqa u-R400 000 ukuze bawufake enhlanganweni esiza izingane ngezinsizakufunda enkulisa i-Unlimited Child, kusizwe inhlangano ehlenga izilwane i-SPCA naleyo egcina imvelo ihlanzekile i-Dusi Umngeni Conservacy Trust (DUCT).
Esitatimendeni esithunyelwe ngabe-Unlimited Dusi Canoe Marathon kwabezindaba, osaziwayo yibona abazobe begwedlela ukufaka imali esikhwameni sokusiza izingane ezingu-22 000 ezisafunda enkulisa.
Izingane ezisizakala kakhulu ngemali yeDusi yilezo ezihlala kwaXimba lapho kudlula khona abagwedli nezakwezinye izindawo ezingu-310 KwaZulu-Natal.
Ngokusho kuka-Unathi Msengana, umsakazi we-Metro FM ongenele umncintiswano, izingane zisuke zingakaze ziwabone amathoyizi nezileti zokubhala, ngakho uma zithola ukusekwa nazo zizokwazi ukufunda zifane nezinye.
“Ngilapha namhlanje ngenxa yokuthi ngafunda. Kuyintokozo kimi ukuthi namhlanje (izolo) ngizoqala ukugwedla ngenhloso yokusiza izingane eziphuma emphakathini oswele ngezinsizakufunda. Ngiyajabula nokuthi nazo zikhona ukuzongikhuthaza. ngiyethemba ngizowuqeda umjaho,” kusho u-Unathi ngesikhathi eqala i-Dusi.
Akusiye yedwa usaziwayo u-Unathi kodwa kukhona nabanye abasakazi o-Sias du Plessis, owenza ezemidlalo ku-5FM, Liesel van der Westhuizen we-KFM no-Damon Beard we-East Coast Radio.
Bathe ngesikhathi bethula uhlelo lokuseka izinhlangano ezisebenzela umphakathi ngo-2003 benza u-R60 000 kanti ngonyaka odlule benze u-R300 000 yingakho kulo nyaka benethemba lokuthi bazokwazi ukufinyelela ku-R400 000.
Services


text:
INHLANGANO yabakhiqizi bezimoto kuleli i-Automobile Manufacturers Employers Organisation (Ameo), ithi iziteleka ezihlala ngokuhlasela le mboni ziyikhubaza kakhulu. Ngo 2010 isiteleka esaba sikhulu sadla imboni yezimoto kuleli imali elinganiselwa ku R3.5- billlion
Lesi siteleka sahlukumeza kakhulu izinkampani okubalwa kuzo uToyota, Ford, VW noNissan nezavala izizinda zazo zokukhiqiza.
Iziteleka azigcini nje ngokwehlisa izinga lomnotho wakuleli kodwa kulahleka namathuba okuhweba emazweni aphesheya.
Lapha eNingizimu Afrika uma kuke kwama ukwakhiwa kwezimoto kuvuleka ithuba kulabo abasebenza ukuletha ezasemazweni aphesheya bese kuba wukulahleka komsebenzi njalo.
Iziteleka ezike zahlasela elakuleli zilandelana zidwebe isithombe esibi ngelakuleli ngokuthi liyizwe elingathembekile uma usebenzisana nalo ngokwemikhiqizo ngokusho kwabe-Ameo.
Bathi lokhu kungenzeka kube nomthelela ongemuhle ngokuhamba kwesikhathi uma sebefuna umsebenzi kwamanye amazwe ngoba angase abe manqika ngokusabela ukuthi kuzophinde kube nesikhathi lapho khona kungeke kuze zimoto ngenxa yeziteleka.
Ngenxa yeziteleka eziqhamuka kungalindelekile, izinkampani sezaze zaba nohlelo lokuthi inkampani ngayinye ibe nohlelo lwayo ezibekele lona lokwenza lokusebenza ukuzama ukuthi uma kufika izikhathi zeziteleka kungazweli kakhulu. Muva nje okunye okulimaze imikhiqizo yezimoto kube ukuzamazama komhlaba okwahlasela izwe laseJapan elinezizinda eziningi zezimoto eziphakela umhlaba.
Services


text:
SIMPHIWE NGUBANE
SIGCINE sitholakele izolo isidumbu sikaSihlalo wenhlangano yomakadebona boMkhonto weSizwe esifundeni iJerome Langa Region, eThekwini, uMnuz Nduduzo “Stix” Mdletshe.
UMdletshe (40) uminze ngeSonto eledlule ngesikhathi ebhukuda edanyini iNanda nozakwabo bakule nhlangano ngemuva komhlangano ababenawo khona kuleya ndawo.
Kuthiwa babentweza ngesikebhe esisha ceke beyisithupha phakathi kuso nokwathi abathathu kubo kuhlanganisa naye uMdletshe bakhumula amajakhethi avikela ukuthi umuntu angaminzi bangena emanzini babhukuda.
Ababebhukuda noMdletshe bathi wahlangabezana nobunzima ngesikhathi esehluleka ukubhukuda emanzini abuyele esikebheni nokwala ngisho sebemphonsela ijakhethi kwanhlanga zimuka nomoya waminza.
Bese kuphele isonto lonke amaphoyisa ethungatha isidumbu sikaMdletshe singatholakali.
Okhulumela amaphoyisa KwaZulu-Natal uColonel Vincent Mdunge, uthe umufi utholakele izolo ntambama khona emanzini.
Uthe isidumbu sitholwe yithimba lamaphoyisa lezokutakula nabehambisana nezinja ezihogelayo abamthungathe bamthola khona edanyini.
“Ubethungathwa yithimba lamaphoyisa angu-35 eliholwa nguCaptain Troy Allison abesuka ezindaweni ezehlukene okubalwa kuzo uMgungundlovu, iTheku, Richards Bay nasePort Shepstone. Isidumbu sikamufi sizothathwa siyohlolwa ngudokotela ukuze kutholakale imbangela yokufa kwakhe,” kusho uMdunge.
Phambilini uMdunge wathi amaphoyisa avule icala lomuntu ominzile esho nokuthi uma uphenyo luveza ukuthi kukhona unyawo lwemfene ngokushona kwakhe, kuyobe sekuvulwa icala lokubulala.
UNobhala wale nhlangano esifundeni iJerome Langa Region, uMnuz Thuthukani Ngozo, obezwakala esakhungathekile ngalesi sigameko, uthe balahlekelwe kakhulu enhlanganweni yabo ngokushona kukaMdletshe.
Uthe isidumbu sakhe sitholwe ngamaphoyisa sintanta emanzini ngasosebeni lwedamu.
Phambilini wachaza uMdeltshe ethi “ubengumondli wezintandane engathandi ukubona omunye umuntu edonsa kanzima eswele. Akukho muntu oyophinde afane naye enhlanganweni yethu,” kusho uNgozo.
Kusukela ngoLwesine kwaze kwaba izolo amalungu oMkhonto weSizwe abefika edanyini acula amaculo omzabalazo.
Services


text:
Kuvalwe ifemu ekushone kuyo abantu
2013-02-15 12:02
Cape Town - UMkhandlu waseKapa ukhethe ukuyivala okwesikhashana ifemu iGlobal Gases factory nalapho kushone khona abasebenzi ababili ngesikhathi kunoqhuma kwegesi, kusho umbiko wanguLwesihlanu.
"Ngemuva kokuhlolwa kwendawo yesigameko ngoLwesine, izikhulu zazise abaphathi ukuthi le ndawo izovalwa okwesikhashana," kusho okhulumela ithimba lezinhlekelele uWilfred Solomons-Johannes.
Ithimba lezikhulu zedolobha, uMnyango wezabaSebenzi namaphoyisa baphenye ngalokhu kuqhuma kwangoLwesithathu.
Kube sekukhishwa isexwayiso sokuthi kulungiswe ibhilidi ngokushesha, ukuze le ndawo iphephe.
Lesi sexwayiso sikhishwe ngaphansi kweNational Building Regulations and Building Standards Act.
USolomons-Johannes uthe umsebenzi wokulungisa unikezwe iComp
Air, nokuyinkampani ezimele.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
WASHINGTON DC—
Iqula likamongameli Jacob Zuma wakwele South aAfrica, liseZimbabwe lapho elikhulumisana lamabandla ezombusazwe abumba uhulumende womanyano ngokuhluphayo kuhulumende lo ikakhulu ukulotshwa kwesisekelo sombuso esitsha.
Sekulokudonselana kokuthi inkokheli yamabandla la ibe yiyo ekhokhela loluhlelo hatshi idale lephalamende njengalokhu okwavunyelwana phansi kwesivumelwano se Global Political Agreement.
UChris Gande weStudio 7 uxoxe lomunye wabakunkulumo lezi, uMnu. Moses Mzila Ndlovu owecele leMDC elikhokhelwa nguMnu. Welshman Ncube ukuze sizwe ukuthi kukhulunyweni emhlanganweni lo.
Iqula lika Zuma likhokhelwa nguMnu. Mac Maharaj loMnu. Charles Ngqakula. Obekhokhela iqula lecele leMDC elikhokhelwa nguMnu. Morgan Tsvangirai nguMnu. Tendai Biti.
Amazi kaMnu. Tendai Biti
Ukuhlaziya loludaba uChris uphinde waxoxa lengcwethi ecubungula ezombusazwe, uMnu. Walter Nsungunguli Mbongolwane ukuze sizwe imbono yakhe ngaloludaba.
Ingxoxo loMnu. Moses Mzila Ndlovu


text:
MHLENGI SHANGASE
UKUKHULISWA ngunina othunga adayise kumfake ugqozi lokuthi adabule ngamalengiso umfundi wasemijondolo yakwa-C eMlazi, othole o-A abayisikhombisa.
U-Anele Bhengu (18) obefunda eZwelibanzi High, uthole o-A esiZulwini, Maths, Life Orientation, Accounting, Geography, Life Sciences nePhysical Science.
U-Anele ufuna ukuyokwenza iziqu zobudokotela eNyuvesi yaseKapa kodwa akakawutholi umfundaze ozomqhuba.
“Besisebenza kanzima sifunda nangezimpelasonto okungenye yezinto eyenze ukuthi ngiphumelele kahle. Yize benginabo abangani kodwa bengichitha isikhathi esiningi ngifunda,” kusho u-Anele.
U-Anele ongumagcino kwabo ezinganeni ezine, uthe uyise washona kanti ufuna ukufukula ikhaya asize nonina ophila ngokudayisa.
“Ikhaya yilona elihamba phambili ngakho ukuba umama ubengekho bengingeke ngikwazi ukuphasa ngamalengiso. Ngizokwenza konke okusemandleni ukuthi ngimbonge esaphila umama ngakho konke angenzele khona,” usho kanje.
Unina, uNkk Busisiwe Bhengu, obeqhilika yinjabulo uthe u-Anele yingane ezithulelayo engahluphi egxila ezincwadini zayo kuphela.
Uthe uthishanhloko ubebiza imihlangano njalo ebachazela ukuthi kumele baziphathe kanjani izingane uma sezibhala.
“Size samakhela itafula abefundela kulona, ubengaphazanyiswa futhi ubesigqugquzela ukuthi simeseke ukuze enze kahle. Ukuphasa kwakhe ngale ndlela kungenza ngijabule unyaka ngiwuqale kamnandi,” kusho uNkk Bhengu.
Uthe ukuhlala emjondolo akuzange kumthene amandla noma azenyeze ngoba ubelokhu eqhubeka nokwenza kahle selokhu aqala ukufunda.
“Ngiyathanda ukuthi aqhubeke afeze iphupho lakhe lokuba wudokotela inkinga wukuthi amandla yiwona angekho. Uyazimisela yena ngiyazi ukuthi into uma eseyifuna uzoyithola, ungenza ngiziqhenye kakhulu ngaye,” kusho uNkk Bhengu.
Services


text:
2014-08-27 17:36
Ababhikishi bavale umgwaqo bashisa ibhasi emgwaqeni ongu-N4, ngaseWitbank, kusho amaphoyisa asesifundazweni saseMpumalanga.
2014-08-27 16:08
Amalungu eqembu elibusayo i-ANC alinganiselwa ku-200, agxobe itoyitoyi ngaphandle kwePhalamende, ecula ethi: "Dubula uMalema".
2014-08-27 16:08
Amaphoyisa asendaweni yaseZwide, ePort Elizabeth, abophe indoda edubule yabulala omunye esebenza naye, kusho umbiko wamaphoyisa ase-Eastern Cape.
2014-08-27 14:33
Zingaba ngu-480 izigxobo zikagesi ezicekelwe phansi eKempton Park nasezindaweni ezakhelene nayo, kusho uMasipala waseKurhuleni.
2014-08-27 13:37
Abantu ababulala onogada ababili namaphoyisa amabili ngesikhathi kuqhubeka isiteleka sabavukuzi eMarikana, ngonyaka ka-2012, kumele bavalelwe ejele.
2014-08-27 12:34
UNgqongqoshe wamaPhoyisa uNathi Nhleko akakaqali ukubheka udaba luka Mengamali uJacob Zuma lokuthi kumele yini akhokhe ingxenye yemali yokulungiswa komuzi oseNkandla.
2014-08-27 11:36
INkantolo eNkulu yaseWestern Cape isinikeze lowo owalahlwa yicala lokubulala umyeni wakhe, uThandi Maqubela, isikhathi esengeziwe sokufaka amaphepha enkantolo.
2014-08-27 10:04
Uthi usecabanga ukuphindela kwelakubo udokotela wase-UK osesebenze iminyaka emihlanu kuleli ohleselwe yiqulu lababhikishi eKhayelitsha eKapa, kusho umbiko.
2014-08-27 08:32
Ingane enenyanga eyodwa izelwe, neyalunywa ngamagundane e-Alexandra, eGoli, yalahlekelwa yiminwe emithathu nengxenye yekhala, isalindele ukuhlinzwa esibhedlela.
2014-08-27 07:30
I-ANC ngeke ithande ukuthi uMvikeli woMphakathi uThuli Madonsela ehle esikhundleni lingakapheli ihlandla lakhe, kepha kumele enze umsebenzi wakhe ngendlela, kusho uNobhala Jikelele we-ANC uGwede Mantashe.
2014-08-26 18:12
Kuzobanjwa umhlangano ePitoli ngaphambi kokuthi kuqale uphenyo ngokuwa komuzi ekushone kuwo abantu abayisikhombisa e-Alberton.


text:
Ezinye izindaba...
Ningizimu Afrika...
Iphoyisa lwakwametro eThekwini elathweswa ngecala lokudubula libulale intombi yalo labe selifihla ubufakazi selithole ibheyili eNkantolo yeMantshi yaseThekwini .
Umbutho wamasosha awuhambisanga ngendlela ngesikhathi kuqondiswa izigwegwe amasosha angenela isiteleka esabe esingekho emthethweni, kusho iNkantolo yokweDlulisa amaCala.
Bengithi isishonele ingane. Ibelele nje, inganyakazi futhi ingakahali, kusho uValencia Ephraim echaza okumvelele ngesikhathi eteta eDiscovery Community Centre.


text:
INTATHELI YESOLEZWE
INJINGA kasomabhizinisi ophinde abe ngumnikazi weqembu eligijima kwi-PSL, iMamelodi Sundowns, uMnuz Patrice Motsepe, uqophe umlando kuleli ngesikhathi ememezela ukuthi uzonikela ngengxenye yomcebo wakhe kubantu abampofu kuleli.
“Sifuna ukwakha isisekelo sokuthi wonke umuntu wakuleli azizwe enza umehluko. Angigcizelele ukuthi izinselelo ziningi, angeke sikwazi ukuziqeda zonke kodwa imali ezonikelwa angeke yenele,” kusho uMotsepe.
Uthe labo abaphumelele kubalulekile ukuthi basize labo abeswele.
“Angeke sivumele ukuthi umphakathi ulambe sikhona,” kusho uMotsepe ongumsunguli noSihlalo wenkampani yezimayini i-African Rainbow Minerals.
UMotsepe nowakwakhe uDkt Precious Moloi banqume ukunikela ngohhafu walo mcebo wakhe kwiMotsepe Foundation ukuze kusizakale abahlwempu.
Bahlose ukuthi ngokwenza lokhu abatshali zimali bazokwazi ukuba nethemba.
Uthe umndeni wakhe unqume ukujoyina iGiving Pledge eyasungulwa ngusozigidi uWarren Buffet nesikhwama sikaBill Gates nowakwakhe uMelinda iMicrosoft egqugquzela imindeni ecebile emhlabeni ukuthi inikele ngengxenye yengcebo yayo kulabo abahlwempu.
UNgqongqoshe weMfundo eyisiSekelo, uNkk Angie Motshekga, ongomunye wabebekhona, uthe isikhwama sikaMotsepe yisona esixhasa kakhulu abahlwempu ezweni.
UMotsepe uthe umnikelo uzoya kubantu abakhubazekile, abahluphekayo, abesifazane nentsha, abasebenzi nakubantu abasezwenikazi i-Afrika nasemhlabeni wonke.
Le njinga enobudlelwano obuqinile ne-ANC noMengameli wayo uMnuz Jacob Zuma, isanda kukhipha u-R500 000 ngesikhathi kunesidlo sakusihlwa se-ANC ebesihambisana nokugubha iminyaka engu 101 le nhlangano yasungulwa eThekwini.
Services


text:
Abayi nganxanye kweyokulothisa - Umbono
2012-11-27 16:29
Cape Town - Ukushoda kwezindawo zokungcwaba kusukumise oMasipala abahlanganisa owaseThekwini nowaseMgungundlovu, bakhuthaza abantu ukuthi balothise (ukungcwaba ngokushisa) izihlobo zabo ezingasekho.
Abantu abaningi abansundu abahambisani nalo mkhuba ngoba bekholelwa ekutheni ungathukuthelisa amadlozi.
Abafundi bayaphawula ngalolu daba:
USteven Sabelo Mthiyane uthe: Umuntu uma eshona uyohlangana nomndeni ongasekho abe yidlozi, uma eseshisiwe uyokwamukeleka pho emndenini?
Amadlozi ngeke ayivume leyonto.
UPhila Madwe uthe: Abantu abalungise izindawo zabo emakhaya nemizi abayishiya emuva, abekho abantu abavele baqhamuke sebesesilungwini.
UVusi Roy Thwala uthe: Lokho kungaba kuhle kimi ukuze ngohlala ngibona umlotha womuntu wakithi, ngonge nemali yamabhokisi.
UMsah Fortune uthe: Inkinga enkulu ukuthi izwe selaphathwa ngomuthi, bazocwiya umlotha wakhe.
Ngeke ngivume, thina emakhaya sinazo izindawo zokufihla umuntu, ongenayo indawo yokufihla akalothise umuntu wakhe.
U-Ernest Doc Sibiya uthe: Abantu abayongcwatshelwa emakhaya, ihlale ikhona indawo ngoba iningi labantu badabuka emaphandleni hhayi emadilobheni.
UFezile Zuma uthe: Kona ukulothisa kunzima ngoba into engajwayelekile endlini ensundu nakuba kunjalo uma kungaxazulula lengqinamba esibhekene nayo kuyomele sikwemukele.
Thumela umbono wakho ku-isizulu@news24.com
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
SIZWE BLOSE
UKUNGABI sikhulu kwesibalo sabantu ebebehambele umcimbi wokugubha Inkululeko obewubanjelwe eCity Hall, eThekwini ngempelasonto esiphuma kuyona, akubathenanga amandla abaculi ukuthi bakhiphe lonke ikhono labo.
Leli hholo livele laba likhulu kakhulu kunabantu abebehambele lo mcimbi. UJustice Kubheka ongusomahlaya obephethe lo mcimbi ubajabulise kakhulu abantu abebekhona njengoba ebeqhulula amahlaya, uhleko belilokhu luqhuma phezulu.
IMalini ishaye ingoma yayo ethi, Balele balele bachazeka abantu, uZakwe bewungaze ufunge ukuthi uculela inqwaba yabantu ngendlela ebezimisele ngayo, ngesikhathi eseshaya ingoma adume ngayo ethi, Bathi Ngiyachoma kwasukuma wonke umuntu. Abathandi bomculo wokholo abebekhona bathokoziswe uSfiso Ncwane, Avante noNonhlanhla Mlaba. Ngaphandle kwalaba bekukhona namaGroovies kodwa u-Ayanda ubehamba yedwa kukhona nosomahlaya obizwa ngoMpukane.
USthe Khumalo obehlanganise lo mcimbi uthe okwamanje akakhathazekile kakhulu ngesibalo esincane sabantu ebebehambele lo mcimbi. “Into ebeyihamba phambili kumina bekuwukubona abaculi baseKZN nabo besebenza bethola namasenti, uma ubheka kulo mcimbi besibophele bona kakhulu. IGoli uma lihlela umcimbi akubi nenqwaba yabaculi abasuka kwezinye izindawo, yingakho nathi sinabaculi bakulesi sifundazwe abaningi,” kuchaza uSthe.
Uthe okunye okubalulekile ukunika ithuba abaculi ukuthi baveze ikhono labo langempela ngokuthi bacule ngebhendi ephelele kunokuthi basebenzise i-cd.
Ngaphambi kokuthi kuqale lo mcimbi kube nokuhamba ngesikebhe nabanye babaculi kuhlanganisa nabohlelo lwethelevishini iSelimathunzi, kukhulunywa ngokuthi ungathuthukiswa kanjani umculo waseKZN.
Services


text:
Ezinye izindaba...
Afrika...
Amaphoyisa aseZimbabwe abophe inqwaba yabantu abebebhikisha, aphinde ashaya abanye babo njengoba kunemibhikisho, kukhalwa ngezinga eliphezulu labantu abangasebenzi.
Umeluleki ophezulu kaMengameli waseSierra Leone uthi sekushone udokotela wesithathu ebulawa yi-Ebola, nokuyinto ebuyisela emuva imizamo yokulwisana negciwane.
INingizimu Afrika yehlulekile ukubonakalisa ubuholi ohlelweni lokwenziwa kwezinguquko kwamanye amazwe ase-Afrika ngenxa yokuthi umnotho wayo usaphethwe abantu abamhlophe.


text:
Abelaphi bendabuko bahambele uMandela
2013-07-24 16:20
Johannesburg - Iqeqebana labelaphi bendabuko eGauteng, bahlangane ngaphandle kwesibhedlela ekwelashelwa kuso loyo owabe enguMengameli wokuqala wenkululeko uNelson Mandela, osehlale esibhedlela izinsuku ezingu-47.
Abelaphi bashise impepho, baguqa bafafaza ugwayi phansi, becela amadlozi akwaMadiba ukuthi basindise uMandela.
Usihlalo wabelaphi uKhubane Mashele, ukhulume wacela amaqhawe omzabalaszo asalala uktih aphilise uMandela.
“Siyacela izinyanya, amakhosi kanjalo namaqhawe asalala kanye namadlozi akwaMandela ukuthi aphilise uTata,’ kusho uMashele, ekhuluma isixiTsonga.
Abaholi bendabuko baseNorth West, nabo batheleke esibhedlela iMedi-Clinic Heart Hospital, bephethe umlayezo nezimbali.
Usihlalo wendlu yamakhosi iNkosi uMadoda Zibi, uthe bafisa uTata alulame ngokushesha.
"Sithunywe yindlu yamakhosi eNorth West ukuthi size sizodlulisa lo mlayezo,” kusho uZibi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Isiteshi siphefumule ngolwasebukhosini
2012-12-10 12:04
Sydney – Omunye wabasakazi bomsakazo wase-Australia owenza ihlaya ngokufonela isibhedlela esilapha unkosikazi kaNkosana William, uKate, ngoMsombuluko uvele wakhala ngesikhathi ekhumbula ngokuzwa izindaba zokutholakala kukanesi abakhuluma naye eshonile.
UMel Greig nozakwabo uMichael Christian abasebenza esiteshini somsakazo eSydney i-2Day FM bathole ukwelulekwa ngokwengqondo kusukela ihlaya labo lasusa umsindo kulandela ukuzibulala kukaJacintha Saldanha.
Ephawula okokuqala selokhu uSaldanha ashona ngeledlule eLondon, uGreig obekhathazekile uthe kumethusile ukuzwa ukuthi lo nesi ongowokuzalwa e-India ushonile.
"Ngebhadi ngisikhumbula kahle lesiya sikhathi kanti futhi ngihlala ngicabanga ngaso selokhu kwenzeka,” usho kanje etshela abe-Australia's Seven Network enkulumeni emfushane yabo ngaphambi kwaleyo ezosakazwa iphelele ngoMsombuluko ntambama.
Kwenye inkulumo yakhe nabe-Nine Network, uGreig uqhube wathi: "Ngifikelwe ukuthi kumele ngibonane nomndeni wakhe, ngiwutshele ukuthi ngiyazwelana nawo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
UZuma akancintiswa eKZN
2012-11-26 08:32
Durban - UMengameli Jacob Zuma ukhethwe ngaphandle kokuncintiswa njengomholi weqembu i-African National Congress KwaZulu-Natal, ngesikhathi kuphakanyiswa amagama obuholi ngempelasonto.
Wonke amagatsha e-ANC aphakamise igama likaMsholozi njengozoqhubeka nokwengamela esobuholi kuthi uGwede Mantashe naye anganyakazizwa kwesikaNobhala Jikelele.
“Lezi yizona kuphela izikhala ezingaphikiswanga ezikhundleni eziyisithupha eziphezulu,” kusho uNobhala wesifundazwe uSihle Zikalala.
UBaleka Mbethe uthole amavoti amaningi ekubeni nguSihlalo kazwelonke kwathi uJessie Duarte wathola awokuba yiSekela likaNobhala.
UZweli Mkhize uvunwe kwesokuba nguMgcinimafa.
IKwaZulu-Natal inamagatsha alinganiselwa ku-824 e-ANC.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
MHLENGI SHANGASE
ZIZOGAYA ngomunye umhlathi izinto kothisha abamaka amaphepha kaMatric kuleli njengoba bezokhethwa ngokwemiphumela yezivivinyo abazozibhala kulezo zifundo abazifundisayo.
Othisha abazothola ngaphansi kuka-60% kulezi zivivinyo ngeke baze bavunyelwe ukuthi bamake kodwa bazoqeqeshwa, banikwe ithuba lokuthi baphinde babhale lezi zivivinyo ngonyaka olandelayo.
Lolu hlelo kulindeleke ukuthi luqale noma yinini njengoba ingcabha isisemphakathini wakuleli ukuthi uphawule ngalo zingakapheli izinsuku ezingu-14 uma seluqalile.
Izinyunyana zothisha zikhala ngokuthi uMnyango weMfundo eyisiSekelo, oholwa nguNkk Angie Motshekga awuzange uzazise ngalolu hlelo njengoba bekumele luqale kubhungwe ngalo emkhandlwini i-Education Labour Relations Council ngaphambi kokuba kufakwe osopolitiki.
Ngokwe-Government Gazette engunombolo 35631, othisha abazothola kusuka ku-80% kuya ku-100% bazoqokwa ukuba bamake iminyaka emithathu. Ngemuva kwale minyaka bazophinde babhaliswe lezi zivivinyo.
Abathole kusuka ku-60% kuya ku-79% bazokwamukelwa ukuthi bamake kodwa bese beqeqeshwa izinsuku ezintathu ngaphambi kokuba bamake. Njalo ngonyaka bazobhala izivivinyo baze bathole ngaphezulu kuka-80% ukuze banikwe inkontileka yeminyaka emithathu.
Othisha abamakayo bathola kusuka ku-R12 000 ngezinsuku ezibalelwa kweziyishumi abazimakayo. Okhulumela uNkk Motshekga, uNksz Hope Mokgatlhe, uthe bazoqala bacubungule yonke imibono yabantu ngaphambi kokuba baqalise lolu hlelo.
Uthe lolu hlelo luzosiza othisha wathi balwa nokuthi kube nabafundi abangeke baphumelele ngenxa yamaphutha enziwa ngabamakayo. UMnuz Allen Thompson, oyiPhini likaMengameli weNatu, uthe yize bengaphikisani nalolu hlelo kodwa abelweseki.
“Kushiya imibuzo indaba yokuthi uNgqongqoshe ajahe ukufaka le ndaba ePhalamende kunokuthi iye kwi-ELRC lapho ibizobhungwa khona. Indlela othisha abamaka ngayo ayifani ngakho kudingeka abafundi bachazelwe ngale ndlela ngoba basuke beqala ngqa ukumakelwa abantu abangabazi,” usho kanje.
UNobhala Jikelele weSadtu, uMnuz Mugwena Maluleka, uthe bayaluqabuka lolu hlelo basalinde uNgqongqoshe aye kwi-ELRC ayobachazela ngalo.
“Izindaba ezithinta ukushintsha kwezimo zokusebenza kothisha zibhungwa kulo mkhandlu ngakho sisamlindile uNgqongqoshe eze ezosichazela khona,” kubeka uMaluleka.
Umphakathi unamasonto amabili ukuthi uphawule ngalolu hlelo kanti bangathumela ifax ku-012 328 2898.
Services


text:
NONTUTHUKO NGUBANE
LISHONE elangoMgqibelo kumuncu kubantu baseSweetwaters, eMgungundlovu, emuva kokushona kwabantu abayisikhombisa engozini yokushayisana kwezimoto obekukhona kubo abebebuya kobuka umdlalo weBafana Bafana neCape Verde.
Isibhicongo sengozi senzeke ngakwaMpumuza, emgwaqweni waseCaluza lapho kushayisane khona i-VW Golf neVW Fox.
Kushone umnikazi wendawo yokucima ukoma iPhumies Tavern, eSweetwaters, uMnuz Malulu Mpulo (45), Mnuz Themba Mkhize (47), abebengabadlali beziginci; Mnuz Daluxolo Shange, Mnuz Skhumbuzo Zondi, Mnuz Sboniso Ndlovu (24), okuthiwa bebebuya kobuka umdlalo weBafana; uMnuz Sphamandla Sokhela noMnuz Mthobisi Sibisi.
Umshayeli wenye yezimoto, uMnuz Thabani Lushaba, ulaliswe esibhedlela nabanye ababili okuthiwa ngoSmanga noZazi abebehamba nge-V W Fox.
Sebebonke abantu abashone ezingozini zomgwaqo KwaZulu-Natal ngempelasonto bangu 18.
Imindeni elahlekelwe yizihlobo zayo engozini yaseMgungundlovu ithe ifuna incazelo egcwele ngokwenzekile.
IVW Golf ibihamba abantu abane kwashona kuyo abathathu kwasinda umshayeli.
Ngokuthola kweSolezwe labo abebehamba ngeGolf bebesendleleni bebuyela emakhaya eSweetwaters emuva kokubukela umdlalo weBafana endaweni ethile, kanti iVW Fox yona ibiphuma eSweetwaters ilayishe amalungu ebhendi abeziqeqesha.
Isolezwe livakashele imindeni ebisashaqekile ngale ngozi izolo lathola ukuthi iningi labashonile lingomakhelwane eSweetwaters.
Ugogo kamshayeli wegalofu osindile, uNkk Grace Lushaba, uthe akazi uzoyibhekelwa wubani imindeni yabashonile behamba nomzukulu wakhe kuyobukwa ibhola.
“Angazi ngizoyithini le ndaba. Okubuhlungu wukuthi abangani bakhe bonke laba akade ehamba nabo beyobuka ibhola. bekuyinto abayithandayo. Ngimficile esesibhedlela uyakhuluma kodwa akucaci kahle ukuthi le ngozi yenzeke kanjani ngempela,” kusho uNkk Lushaba.
Umndeni kaMpulo uthe umfowabo ubengaphuzi nhlobo yize ebene-tavern. into abeyikhonzile wukudlala umculo weJazz njengoba kade beqeda ukudlala nabangani bakhe esebahambisa emakhaya.
Udadewabo kaMpulo, uNksz Sthembile Mpulo, uthe ufuna ukuthola iqiniso ngale ngozi.
UNgqongqoshe wezokuThutha esifundazweni, uMnuz Willies Mchunu uthe ushaqekile ngesibalo esiphezulu sabantu abashone emgwaqweni isikhathi samaholidi sesidlulile.
“Akukholakali futhi akwamukelekile ukuthi abantu abangu-18 bashone ezingozini zomgwaqo ngezinsuku ezimbili kuphela. Emuva kokulahlekelwa ngabantu abangaphezu kuka-200 ngamaholidi ngikuthola kunzima ukuthi isifundazwe sisalahlekelwa ngabanye abantu emgwaqweni. Nginxusa bonke abasebenzisa umgwaqo ukuthi beqikelele bahloniphe nemithetho yasemigwaqweni. Siyazwelana kakhulu nemindeni elahlekelwe,”kusho uMnchunu.
UNgqongqoshe uphinde wagcizelela uukukhathazeka ngabantu abaqhubeka nokushayela bephuzile.
Services


text:
LUNGI LANGA
UZIMISELE ngokubuyela kuleli udokotela osemncane othole ingqayizivele yethuba lokuyosebenza kwezosizo oluphuthumayo phesheya kwezilwandle.
Lapho iningi lodokotela bakuleli kuthiwa ligcwele kwamanye amazwe lapho amadlelo eluhlaza khona, uDkt Sanelisiwe Ngidi (26) waseHammarsdale uthe uthando lwakhe lwezwe lakubo ngeke limvumele akwenze lokho.
Ngeke ahambe ayohlala impilo yakhe kwelinye izwe kodwa uzimisele ukufunda lukhulu kwamanye amazwe.
Uthe ufuna ukubona ukuthi la mazwe angaphandle enza kanjani ukuze agcine ezempilo zisezingeni eliphezulu.
Okwamanje uvakashele e-Ireland ukuyosebenza ezimeni eziphuthumayo esibhedlela i-Letterkenny.
“Ngithe uma ngithola leli thuba lokuvakashela kulesi sibhedlela ngazitshela ukuthi ngeke ngisaliyeka. Ngalo ngizokwazi ukubona indlela ezisebenza ngayo izibhedlela zakwamanye amazwe,” kusho uDkt Ngidi.
Uzohlala e-Ireland izinyanga eziyisithupha kuphela kodwa wethemba ukuthi uzobe esefunde lukhulu lapho ebuya.
Yize umsebenzi wobudokotela kuyinto ayithandayo, uthe akakhulanga efisa ukuwenza.
“Ngize ngaba nesifiso sokuba ngudokotela sengenza u-Grade 10. Umama ongunesi akazange angiphoqelele ukuthi ngingene kulo mkhakha kodwa ubengigqugquzela ukuthi ngingene emkhakheni engibona ukuthi uzongijabulisa,” kusho uDkt Ngidi.
Uthe unina nguye owayembonisa iqiniso ngokusebenza kwezempilo.
Abaningi bazitshela ukuthi kudingeka ukuthi uhlakaniphe kakhulu ukuze uphumelele njengoba kuwumkhakha osatshwayo.
“Ngikholelwa ekutheni akudingeki ukuthi uze ube yisiqengqe ukuze uphumelele ekubeni ngudokotela kodwa kudingeka ukuthi uzimisele futhi ukwazi ukuzibamba,” kusho uNgidi.
Uthe kunokuthi ubeke ubuhlakani bakho phambili kumele uqikelele ukuthi uyazi yini ukuthi uyakuthanda lokhu othi ufuna ukukwenza.
Ekhula wayefuna ukuba nguthisha. Uthe ngesikhathi efuna ukuba nguthisha wayezitshela ukuthi angakwazi ukushintsha impilo yezingane kodwa lesi sifiso sashintsha.
Yize sashintsha isifiso sokufundisa asizange sijike esokuthinta impilo yezingane ezisakhula njengoba ebona engakwenza lokhu emsebenzini wakhe wobudokotela.
Abanye abasuke befuna ukufunda bamiswa wukuthi baphuma emakhaya ahlwempu lapho ingekho imali yokubaqhuba esikoleni.
Uthe ukuphothula kwakhe izifundo zobudokotela kwaba wumphumela wokusebenza kanzima kwabazali bakhe nokuzimisela kwakhe ezifundweni.
Ukhuthaze intsha efisa ukungena kulo mkhakha ngelinye ilanga ukuthi ingabheki lapho iphuma khona.
“Abangabheki izimo ababhekene nazo kepha babuke amaphupho abo. Kumele bazi ukuthi akukho okungenzeki ngoNkulunkulu okunguye osinika amandla okuthi senze lokhu esifisa ukukwenza,” kusho uDkt Ngidi.
Services


text:
Kubulawe 5 wamaphoyisa eNigeria
2013-02-01 07:41
Kano - Oshayasibhamu babulale okungenani amaphoyisa ayisihlanu ezigamekweni ezimbili zokuhlasela enyakatho neNigeria, nokuletha ungabazane ngokubekwa phansi kwezikhali.
Babalelwa ku-60 oshayasibhamu baseBirnin Gwari, eKaduna, abahlasele amaphoyisa enkambini yawo kwahlaselwa i-Ecobank neFirst Bank.
Kwesinye isigameko eKano, abasolwa abangamaSulumane baqhumise ngebhomu isiteshi samaphoyisa eBunkure, sasha sasala singumlotha.
UKhomishana wamaPhoyisa eKaduna u-Olufemi Adenaike, uthe kushone nesinye isakhamuzi kulokhu kuhlasela.
- Landela
IzindabaNews24 kuTwitter
- Reuters


text:
OWAYENGUMENGAMELI wokuqala wentando yabantu, uMnuz Nelson Mandela (osesithombeni), ululama kahle. Lokhu kushiwo yihhovisi likaMengameli izolo.
“Odokotela abaxilonga uMandela balokhu beqhubeke njalo nokusibikela ngokululama kwakhe futhi bathi benelisekile yindlela alulama ngayo,” kusho uMnuz Mac Maharaj, okhulumela ihhovisi likaMengameli Jacob Zuma.
UMandela (94), wathuthelwa esibhedlela esiseQunu, e-Eastern Cape, ngoMgqibelo, walaliswa esibhedlela i-1 Military ePitoli.
Ihhovisi likaMengameli lithe uphethwe yisifo esihlobene namaphaphu.
Liphinde lanxusa ukuba umndeni wakhe uhlonishwe ngokunikwa isikhathi sokubhekana nalesi simo.


text:
NONTUTHUKO NGUBANE
AKAZANGE alubhade esithangamini sabezindaba abesibizile izolo uNgqongqoshe wezeMpilo KwaZulu-Natal, uDkt Sibongiseni Dhlomo, abezocacisa kuso ngemibiko yokuthi wasebenzisa indiza enophephela emhlane yoMnyango wezeMpilo ekubeni kukhona lapho yayidingeka khona kwenzeke ingozi.
Abezindaba abaye kulesi sithangami bemagange emuva kokuba uDhlomo kube nguye okhiphe isimemo bamangele sekuqhamuka iNhloko yoMnyango, uDkt Sibongile Zungu, ebimele uDhlomo.
UNgqongqoshe ugxekwa ngokuthi ukube indiza wayengayisebenziseli izinto zakhe eziseceleni ezingahlangene nomsebenzi ngabe basinda abantu bomndeni owodwa abashona engozini yemoto.
Ephendula uDkt Zungu uthe uDhlomo wayesebenzisa le ndiza ngoba wayethathe uhambo oluphuthumayo eyolamula impi eyayiphakathi kodokotela namantombazane amancane ayevaleleke egunjini lodokotela efunwa yizihlobo zawo.
Uthe inhloso yokubiza isithangami sabezindaba yingoba efuna ukucacisa ukuthi uMnyango alikho iphutha owalenza ngoba indiza eyayisuka eRichards Bay yajikiswa isizofika esigamekweni sengozi ngoba kuzoba nezingqinamba ukuba ikwazi ukuma.
Indiza eyayihambise uNgqongqoshe eMkhanyakude ngeyaseThekwini, nathe ukuba nayo yayidingeka yayingafika ngokushesha esigamekweni sengozi.
Ehlohlwa ngemibuzo ukuthi wayenzani uNgqongqoshe eMkhanyakude lokhu okwakumenza adinge indiza uthe kuwudaba olubucayi kodwa ngoba bafuna ukwazi uzoluphendula.
“Udaba lwaseMkhanyakude lwalungaphezu kwamandla ezikhulu zakhona ludinga uNgqongqoshe ukuba azifikele mathupha ngoba lwaluthinta odokotela namantombazane amancane ayevaleleke ezindlini zodokotela.
Imindeni yamantombazane yayiwafuna, leso simo sasidinga kakhulu ukuba uNgqongqoshe angenelele kuso ukuze sixazululwe,” kusho uNkk Zungu.
Umndeni wakwaMaharaj eThekwini othintekayo washonelwa ngamalungu amathathu engozini yemoto, kwathi indodana yawo u-Asheen Maharaj,15, owayesindile, wayiswa esibhedlela nge-ambulensi. U-Asheen ugcine eshonele esibhedlela.
Abezimo eziphuthumayo abafika kuqala bacela usizo lwendiza enophephela emhlane ukuze baphuthumise u-Asheen esibhedlela kodwa yathatha isikhathi nokwagcina bemhambise nge-ambulensi. UDkt Zungu uthe kungamanga aluhlaza ukuthi indiza ayizanga ukuzosiza kodwa yajikiswa endleleni yilabo “abanegunya lokuyijikisa”.
UZungu uthe uMnyango wezeMpilo ngeke uwuvakashele umndeni ngoba akuyona into abajwayele ukuyenza.
Ngokohlelo loMnyango uNgqongqoshe nezikhulu eziphezulu eMnyangweni zinemvume ukusebenzisa le ndiza uma kunezimo eziphuthumayo kodwa kumele bayicele kusenesikhathi.
Kuphinde kwavezwa ukuthi abahamba ngayo isikhathi esiningi bangodokotela.
Services


text:
BONISWA MOHALE
ISIKHUNGO esibhekele ukukhishwa kwemali yesibonelelo sezingane nempesheni yabadala i-South African Social Security Agency (Sassa) sesikugxekile ukuloviswa kwezingane ngomama abasuke beyovuselela amakhadi okuhola.
Ngokusho kukaMnuz Vusi Mahaye, obhekelele ezokuxhumana kwa-Sassa KwaZulu-Natal, izingane zesikole akufanele zibe sezikhungweni zabo ngesikhathi sesikole ngoba kufanele zifunde.
Uthe izingane kufanele zibe sezikhungweni zakwa-Sassa ngabo-2 ntambama ngoba inhloso yabo wukuqeda izipoki, hhayi ukuphazamisa ukufunda.
Unxuse abazali ukuthi bawuyeke umkhuba wokuhambisa izingane kwa-Sassa ngesikhathi sokufunda ngoba sebevula ngisho nangezimpelasonto ukuqinisekisa ukuthi labo abanezingane ezifundayo abasali ngaphandle.
Labo ababona izingane ngesikhathi sokufunda ezikhungweni zakwa-Sassa bayanxuswa ukuba bazise izikhulu zakwa-Sassa noma bafonele emahhovisi akhona ukuze uphele lo mkhuba.
Izolo izingane zesikole bezibhaliswa ehholo lakwa-V eMlazi zifake umfaniswano wesikole kusukela ekuseni. Ngesikhathi Isolezwe lifika ehholo owesifazane ochazwe njengomphathi uthe ngeke akwazi ukukhuluma nezintatheli futhi omama akade behamba nezingane ebezigqoke umfaniswano wesikole bebegcwele ngaphakathi ehholo.
UMahaye uthe akazi ukuthi kungani kusenzeka lokhu ngoba babatshelile abasebenzi babo ukuthi izingane zingafiki ezikhungweni zabo ngesikhathi sokufunda.
Unxuse ababona lo mkhuba bathinte u-Sassa ku 0800 60 10 11.
Services


text:
UClinton uzolumana indlebe noMandela
2012-08-06 08:05
Johannesburg - UNobhala woMbuso eMelika uHillary Clinton uzohlangana nengqalabutho yakuleli uNelson Mandela ngoMsombuluko, kulandela ukutheleka kwakhe kuleli njengoba ehambele e-Afrika.
Lo mhlangano wasemini ozobanjelwa eQunu.
UClinton, nothathe indiza esuka eMalawi
ngeSonto uze kuleli, kanti uzohambela eGoli, ePitoli naseKapa kuze kube uLwesine ekuseni.
Kulindeleke ukuba ahlangane nezikhulu zikahulumeni, kanjalo nezikhulu ezimele izinkampani ezizimele.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kunyukile ukubulawa kwabakuhulumeni e-Afghan
2013-02-19 12:02
Kabul - Ukuhlaselwa kwabasebenzi bahulumeni wase-Afghan ngamavukelambuso kunyuke ngesibalo esethusayo okungu-700% ngonyaka odlule ngesikhathi lapho isibalo sokubulawa kwamalungu omphakathi sona sehle okokuqala eminyakeni eyisithupha, kusho i-UN ngoLwesibili.
"Iyakhathaza kakhulu eyokubulawa okuqondiswe kwabesifazane abasebenzela uhulumeni okwenziwa amasosha eTaliban,” kusho abe-UN abasebenza e-Afghanistan embikweni wonyaka omayelana nezehlakalo zokuhlaselwa kwamalungu omphakathi.
Bangu-2 754 abantu abashone ngenxa yezinxushunxushu zangonyaka odlule, lesi sibalo sikhombisa ukwehla ngo-12% uma kuqhathaniswa nango-2011, nokubeka isibalo sababulewe eminyakeni eyisithupha eyedlule ku-14 728, kusho umbiko.
"Ngesikhathi isibalo sokubulawa kwamalungu omphakathi sona sehlile ngo-2012, amavukelambuso ayaqhubeka ngakolunye uhlangothi ukuhlasela engenandaba nempilo yomphakathi,” kusho umbiko.
Isibalo sabantu ababulawayo abathathwa ngokuthi ngabalandeli bahulumeni, kuhlanganisa abasebenzi bakhe, abaholi bezenkolo, abaholi bendabuko kanye nabantu abayingxenye yokudala ukuthula sikhuphuke ngo-108% safinyelela ku-1 077.
- Landela
IzindabaNews24 kuTwitter
- Sapa - AFP


text:
ZAKHELE XABA
KWEHLE amaphaphu kubalandeli beMaritzburg United abese bebambe umoya ngokuthi leli qembu lingase lifudukele eNelson Mandela Bay, ePort Elizabeth, ngesizini ezayo.
Kuvele ukuthi iTeam of Choice, ebidotshwa ngesamba sika-R20 million ngumasipala iNelson Mandela Bay ukuze idlalele imidlalo yayo yasekhaya yesizini ka-2012/2013 eNelson Mandela Stadium iqoke ukuqhubeka nokuzinza eMgungundlovu ngenxa yokuthi isicelo sikamasipala besingesekiwe yiziphathimandla zakhona.
Isikhulu esiphezulu seMaritzburg uFarouk Kadodia ukuqinisekisile ukuthi abalandeli baleli qembu basazolibona ligijima eHarry Gwala Stadium ngesizini ezayo. Kuthiwa isinqumo sokuqhubeka nokuzinza eMphithi sithathwe ngoLwesithathu emuva kokuhlangana kwesigungu esiphezulu sabaphathi beqembu.
“SingabaseMaritzburg futhi sisazohlala khona, asiyi ndawo. Sinabalandeli abaningi kule ndawo,” kusho uKadodia.
Yize lesi sikhulu siqale sayiphika indaba yokuthi bahlanganile bengabaphathi beqembu ukucubungula isicelo seNelson Mandela Bay kodwa sigcine sivumile ukuthi basengaxoxa nalo masipala uma ubuya sewesekwe nguhulumeni.
Imibiko yayizolo iveze ukuthi lo masipala unxuse iMaritzburg ngaphandle kokuxhumana nazo zonke izinhlaka zawo. Lokhu kuholele ekutheni abanye, okuthiwa le ndaba bebeyizwa okokuqala ngoLwesibili, bayikhahlele ngazo zombili.
ITeam of Choice ibivele incinda kumasipala waseNelson Mandela Bay kwazise ngesizini edlule kuthiwa ibihlomula u-R750 000 emdlalweni ngamunye kwemithathu eyidlale eNelson Mandela Bay Stadium.
UKadodia utshele Isolezwe ukuthi ngabe abazange basilalele isicelo ebesingenza iKwaZulu-Natal isale namaqembu amabili ku-Absa Premiership ukube uhulumeni wesifunda uvule izandla ngokulinganayo.
“Imali inikwa abathize kulesi sifundazwe, asazi thina ukuthi kufanele senzenjani ekubeni kuyithina kuphela esingenabo abaxhasi ku-Absa Premiership,” kusho uKadodia.
“Ukube sihambile wonke umuntu ubezokhala kodwa akekho ozimisele ngokusihlangabeza ngezindleko zokusimamisa iqembu.”
Services


text:
SIMPHIWE NGUBANE
IZANGOMA zezulu zithi lisazoqhubeka liyidlive izulu amakhaza abuze ukuthi ungubongakhi kuze kube nguLwesihlanu ntambama KwaZulu-Natal.
AbakwaSouth African Weather Services banxuse abashayeli bezimoto ukuba bashayele ngokucophelela njengoba inkungu izobe ikhasa phansi emigwaqweni emikhulu engothelawayeka njengo-N3.
Namhlanje kulindeleke imvula enamandla ehambisana nomsinga obandayo eqhamuka eningizimu yentshonalanga yezwe usuku lonke.
Le mvula izoshubisa kakhulu ezintabeni zoKhahlamba nasezindaweni ezigudle ugu kusukela eRichards Bay kuze kuyoshaya phansi ePort Sheptone.
Isangoma sezulu, uMnuz Lucky Makheedzha, sithe azobe eshubisa umnkantsha amakhaza namhlanje.
Amazinga emvula azokhuphuka aze afinyelele ku-80%.
“Lizobanda kakhulu namhlanje kuso sonke isifundazwe. EThekwini amazinga azoba phakathi kuka-16 -18 degrees, eMgungundlovu abe ngu 13-14, eRichards Bay 16-18, oLundi 14-17 kuthi ePortShepstone abe phakathi kuka 15-17,” kusho uMakheedzha.
Uthe yize isimo singeke sibe sibi kakhulu sifane ncamashi nesangesikhathi izwe limbozwe yiqhwa kodwa abantu kumele bahlale beqaphile.
Uthe umoya uzobe ungemkhulu kangako futhi ngeke kube nokuduma kwezulu noma isichotho kodwa lezimvula zizovuma kakhulu abalimi.
AboMnyango wezokuBusa ngokuBambisana neziNdaba zobuHoli boMdabu bahambe emazwini abezangoma zezulu ukuthi abantu kuzomele baqaphele ngoba isimo sezulu siyaqhubeka nokungabi sihle.
Okhulumela lo Mnyango, uMnuz Vernon Mchunu, udonse ngendlebe amakhansela ukuthi ahambele abantu axoxisane nabo ukuzwa ukuthi bakhahlamezeke kanjani.
“Ithimba lethu lezinhlekelele limi ngomumo lilindele noma yini engase yenzeke. Okwamanje azikho izindawo esibikelwe zona ezinezinhlekelele njengoba omasipala abayizifunda okukhona kubo iTheku, Zululand, Sisonke, Ugu uThukela, Thungulu neminye ingakasithinti ifuna usizo,” kusho uMchunu.
Uthe basebenza bengamathimba amaningi ehlukene ubusuku nemini balindele noma yini njengoba benza bekhipha izindiza ezinophephela emhlane betakula abantu ababevaleleke eqhweni.
“Sincike emibikweni yamakhansela ukuthi asazise ngabantu abakhahlanyezwe yile mvula ukuze sibanike usizo abaludingayo,” kusho uMchunu.
Services


text:
Ulaliswe esibhedlela u-Igesund
2013-02-13 14:02
Johannesburg - Umqeqeshi weqembu lesizwe iBafana Bafana uGordon Igesund, usesibhedlela kusukela ngoLwesibili, kulandela ukuthi akhale ngobuhlungu esiswini, kusho inhlangano yebhola kuleli iSA Football Association.
"Ukuhlolwa okwenziwe kuthi kungenzeka ukuba une-appendicitis," kusho isitatimende seSafa.
UDokotela Ephraim Nematswerani, okunguye onyanga u-Igesund, uthi nakanjani ukholwa wukuthi u-Igesund une-appendicitis.
"Uzoqhubeka ahlolwe kuze kuzoba nesiqiniseko, nokho uzolulama maduzane. Akusiyo into embi kangako," kusho uNematswerani.
U-Igesund waqokelwa kwesokuqeqesha iBafana ngoJuni ngonyaka owedlule, waphinda waba yingxenye yeqembu njengoba bekuqhubeka imidlalo ye-Africa
Cup of Nations.
Lo mqeqeshi oneminyaka rngu-56 ubudala, nguyena kuphela umqeqeshi oseke waqeqesha amaqembu amane amakhulu e-Premier Soccer League, okuyiManning Rangers, Orlando
Pirates, Santos neMamelodi Sundowns, waphinde wawanqobela izicoco.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Izigayigayi zifuna ukuphatha eMali
2013-02-08 10:03
Dakar - Izigayigayi zeqembu iTuareg ezweni laseMali, zihlela ukuzihlanganisa nezombusazwe, njengoba amasosha aseFrance esegudlule amaSulumane akade engenise endaweni ebuswa yiqembu leli.
I-Azawad National Liberation Movement (MNLA) laba yingxenye yokuvukela uMbuso mhlaka-17 Januwari 2012, ngesikhathi amalungu ayo ayehlome ezingovolo ebamba impi ishuba, kuliwa noMbuso kaMengameli owabe engundlovukayiphikiswa uMuammar
Gaddafi.
Impi lena yaba nzima kakhulu yahlambalaza amasosha kahulumeni, agcine ethi akuthelelwane amanzi.
AbeTuareg bebelokhu belwisana nohulumeni wezwe, kusukela lathola uzimelegeqe ngo-1960, izwe likade libuswa yiFrance.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kushone 28 ezibhelwini eKenya
2012-12-21 12:05
Nairobi - Isikhulu samaphoyisa sithi kubulawe abantu abangu-28 ngesikhathi kusuka uthuli lwezichwe phakathi kwabalimi nabelusi eningizimu mpumalanga neKenya.
U-Anthony Kamitu, nohola ithimba lamaphoyisa elilwisana nalokhu kuhlaselana, uthe ngoLwesihlanu abalimi besigodi iPokomo bagasele abelusi e-Orma, eTana River Delta.
Lokhu kufa kwabantu kwakamuva kungukuziphindiselela kule mpi eqhubekayo.
Babalelwa okungenani ku-110 abantu ababulewe ngesikhathi kusuka udlame phakathi kwabasePokomo nase-Orma ngoSepthemba nango-Okthoba.
Uthuthuva oluphakathi kwalezi zigodi lususwa umbango wamanzi nomhlaba, kanti seludonse iminyaka.
- Landela
IzindabaNews24 kuTwitter
- Sapa - AP


text:
NOKUBONGWA PHENYANE
KUQHUME iqupha kwaba nokuklolodelana enkantolo yeMantshi eScottburgh izolo ngesikhathi kuvela uthisha waseNjabulo Senior Secondary School eMkhomazi osolwa ngokudlwengula izingane esikoleni sakhe.
Kushube isimo phakathi komphakathi waseMahlongwa nomndeni walo msolwa (44), kule nkantolo ngesikhathi iMantshi, uMnuz Christian Schoeman, ihlehlisa leli cala liya kuNovemba 22.
Ummeli, uMnuz S I Mbhele, (onqabile namagama akhe agcwele) ufake isicelo sokuthi anikwe ithuba lokubhekisisa kahle amacala abhekene nomsolwa ngaphambi kokufaka isicelo sebheyili njengoba bekuwusuku lwakhe lokuqala emmele.
Ngaphakathi enkantolo bekubonakala ukuthi lukhulu luyeza njengoba lezi zinhlangothi bezichaphana ngenhlamba kubonakala ukuthi kushoda ozogadla kuqala.
Kube wukuphuma ngaphandle kwenkantolo umndeni kamsolwa wavulela iqupha kubantu abebevela eMahlongwa bebasola ngokuthi baqambela umfowabo amanga.
Abantu abazibize ngabakubo kamsolwa baqale ukuthukana namalungu omphakathi kwagcina ngokuthi bashayane.
Kulesi sigameko okungalimalanga muntu kuso, kugcine ngokuthi bagijimisane kungekho phoyisa elilamulayo.
Amaphoyisa aseScottburgh angumakhelwane nale nkantolo awabonakalanga nangokhalo kulesi sigameko.
Amalungu omndeni kamsolwa ngesikhathi esendleleni eselungiselela ukuhamba azithele phezu kukamphenyi wecala naye bamshaya ngaphandle kokukhuluma.
Lo mphenyi ugcine ngokuvula icala kwaboshwa owesifazane wakubo kamsolwa.
Okhulumela amaphoyisa, uCaptain Thulani Zwane, usiqinisekisile lesi sigameko wathi umsolwa uvele khona izolo kule nkantolo ngecala lokushaya.
Nentatheli yezindaba zakwaSABC ebishutha uMnuz Zamo Ngcobo, umndeni kamsolwa uvele wayibhunyela ngamanzi ngesikhathi ithatha izithombe.
Induna yaseMahlongwa, uMnuz Simon Majola, ikhale kakhulu ngamaphoyisa ethe bekumele awubhule lo mlilo.
“Kuzophuma isidumbu la njengoba isimo sinjena. Amaphoyisa ala eduze kodwa awakwazi ukuthi azoqapha abantu belwa kanje,” kusho uMajola.
Services


text:
LUNGI LANGA
ABANYE babona ukulahlekelwa wumsebenzi njengesithiyo esingadala ukuthi kume impilo, kepha uNksz Nomfundo Shazi (27) wase-Adams ukubone njengesiqalo sempilo entsha.
Ukulahlekelwa wumsebenzi kwavula amathuba okuthi afeze amaphupho akhe okusebenza endaweni ezomkhulula ukuthi enze izinto ngendlela yakhe uNksz Shazi.
Kuyimanje useyingxenye yenkampani ezimele ehlela imicimbi, iToti Sports.
Isikhashana emuva kokuvalwa kwesikhungo abesebenzela kuso phansi kwenkampani iWaste Management Holdings ngoMashi kulo nyaka uthole ithuba lokuthi angene ekuhleleni imicimbi okuyinto athe kade ayeyifisa.
“Engikuthanda kakhulu ngalokhu engikwenzayo wukuthi ngigcina ngithole ithuba lokukhuluma nabantu abahlukahlukene abenza izinto ezinomthelela omuhle emphakathini,” kusho uNksz Shazi.
Uthe yize kubukeka kuwumkhakha okubukeka sengathi sekunabesimame abaningi kuwo akumkhathazi lokhu kanti akumenzi azizwe enengcindezi.
“Kunokuthi ngizizwe nginengcindezi ngizibuza ukuthi yini engangihlula uma ngizama ngayo yonke indlela ukuthi ngiphumelele kwengikwenzayo. Yingakho ngiphezu kwezinhlelo zokuthi nami ngiqale eyami inkampani kulo mkhakha,” kusho uNksz Shazi.
Uthe ubona abantu abaningi benovalo lokulahlekelwa wumsebenzi, bebeka wonke amathemba abo kuleyo nkampani abasebenza kuyo.
Uthe ukulahlekelwa umsebenzi akusikho ukuphela komhlaba kepha kungayithuba lokungena emkhakheni ongakulethela impumelelo.
“Kumele abantu babone ukuthi lokhu okusuke kwenzekile kusuke kungenye indlela yokuthi kuvela amathuba angakwazi ukubabeka lapho befuna ukuya khona. Abangakubheki ngelokuthi kusukwe kwenzeke into embi abangayilindele,” kuqhuba uNksz Shazi.
Uthe okunye okungasiza abantu abaningi ikakhulukazi intsha ukungayidedeli imfundo ngoba ivula amathuba amaningi.
Services


text:
NGESIKHATHI umgijimi wakuleli u-Oscar Pistorius evela enkantolo ezocela ibheyili namuhla ngecala lokubulala, umndeni kaReeva Steenkamp uzobe uvalelisa kuye enkonzweni yomngcwabo okuzobe kukhona kuyona umndeni nabasondelene nawo kuphela ePort Elizabeth.
Namuhla kubhekeke ukuba igcwale ichichime inkantolo yasePitoli ngoba kuzobe kubhekwe ukuthi uyayithola yini ibheyili uPistorius.
Izolo ithimba labezindaba belikanise ngaphandle kwesiteshi samaphoyisa ePitoli lapho etoke khona uPistorius.
Bekunezintatheli ezibalelwa ku-20 zakuleli nezakwamaye amazwe lapho ezovela khona uPistorius eNkantolo yeMantshi ePitoli izolo.
Izintatheli zesiteshi sethelevishini saseMelika, iNBC, zincamele ukulala ngaphandle eduze kwenkantolo ubusuku bonke, zaqasha unogada ukuba azigadele imishini yokusebenza ukuze ingebiwa.
Lezi zintatheli zikanise kuleya ndawo kusukela ngezikhathi zantambama.
Intatheli yeSky News, u-Alex Crawford, ithe indaba yokuboshwa kukaPistorius ibhebhethekise okomlilo wequbula kanti iyona ndaba okuxoxwa ngayo eBritain.
“UPistorius ngumgijimi wama-Olympic odumile. Abantu bonke bethukile,” kusho uCrwaford.
Abashayeli bezimoto abebedlula ngasesiteshini samaphoyisa bebehlisa ijubane bebuka abezindaba. Oyedwa wabo umemeze wathi: “Oscar”, esho ebe edlula ngemoto.
UPistorius (26), osolwa ngokubulala intombi yakhe uReeva (29) waboshwa kwakhe ePitoli ngoLwesine ekuseni ngemuva kwalesi sehlakalo esishiye abaningi bemangele. – Intatheli yeSolezwe
Services


text:
Uqhuba kahle uMandela
2013-01-04 13:07
Johannesburg - Umzukulu waloyo owabe enguMengameli wezwe uNelson Mandela, uthi uTata uqhuba kahle kakhulu empilweni, kubika i-Eyewitness News.
UMadiba uyalulama ngemuva kokuhlala esibhedlela amasonto amathathu egulisa isifo esihlobene namaphaphu, uthole ukuhlinzwa ngodokotela.
UMandla Mandela utshele abezindaba ze-AFP wathi umkhulu wakhe uyalulama, wase ebonga abantu baseNingizimu Afrika ngokumbeka emikhulekweni.
Ngesonto eledlule omunye umzukulu uZenani Mandela-Dlamini, naye wancoma ukululama kukaMadiba
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Bagqoka budlabha abantu emsebenzini - Umbono
2013-01-24 16:28
Cape Town - Osiyazi bathi kukhona izinto ekungamele nangengozi uzigqoke emsebenzini.
Lezinto zihlanganisa ama-Tight noma amaLeggings, izikhindi ezimfishane kakhulu, ophaqa, amahembe abonakalisa umzimba noma ubhodisi kanye nokuvezwa ngaphandle kwamabele.
Abafundi bathi kuningi ukugqoka okuyinkinga okubonakala ezindaweni zomsebenzi, abanye bathi abantu, ikakhulu abesifazane sebephelelwe wukuzithanda.
UDebbie Mtshali Uthe: Kumele kube nomehluko uma ngigqokele ukuya eMall noma ngigqokele ukuya emsebenzini.
Angiziboni nje ngijaha ibhasi ka 06:30 ngigqoke isikhindi sami esincane engisithandayo.
UMesuli Mayor Mthembu uthe: Ike yangenza lento, ngenxa yokuthi angihlali nginabasebenzi njengoba nginebhizinisi.
Ngelinye ilanga ngatheleka nje emsebenzini tholiyane omunye wabasebenzi lento ayeyigqokile ngapha emuva iyizintambo umzimba uhleli obala, ngaphambili amabele avele obala wena owabona abathengisa ngomzimba.
Angazanga kumele ngenzeni ngashaywa amahloni, ngabiza imenenja ngayibuza ukuthi itheni mayibona lo mhlola, naye ngambiza ngamtshela ukuba agqoke ijezi noma ijakhethi akuvumelekile nje ukugqoka ngohlobo lokukhangisa ngomzimba emsebenzini.
UMichael Zondo uthe: Izinto ezilula njengamavesti nophaqa njengoba kushisa kangaka nje ziyafuneka kodwa kuya ngokuthi wenza msebenzi muni.
Ukugqoka kwakho kumele kuhambisane nomsebenzi owenzayo.
U-Amino Njabz Khumalo uthe: Asimdingi umuntu ozosivusela izinkanuko emsebenzini, uma efun ukudayisa ngomzimba kiya exindaweni ekuthengiswa kuzo, kuhle abesifazane bagqoke ama-jean.
Nina madoda fihlani imilenze emsebenzini.
UNhlanhla Christopher Nkwanyana uthe: Uma ugqoka uya emsebenzini kumele ugqoke ucabange ukuthi awuyi emfashinini, uya emsebenzini futhi uyohlala nabantu amahora ambalwa akufani nokuya edolobheni lapho bazok'bheka wedlula.
UThandazile MaSikhosana Potwana uthe: Akubukeki ngempela sekuvele ubhodisi owumbala nephenti, ngaphansi kwalokhu okugqokile.
Ziningi izinto ezidala amahloni emsebenzini.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
CELANI SIKHAKHANE
ABANTU baseMpendle KwaZulu-Natal abangaphansi kwesizwe sakwaNxamalala bakhala ngendodana yomfowabo kaMengameli Jacob Zuma eyiNkosi abayisola ngokubathwalisa kanzima ngemithetho eyishaya endaweni.
Inkosi Simphiwe Kwazini Zuma isolwa ngokuhlawulisa abantu okuthiwa basuke belahlwe ngamacala izinkomo nezimbuzi kanti abanye bayadingi-swa endaweni.
“Lo muntu useyiqedile imfuyo yethu esihlawulisa ngikhuluma nje ekhaya ngo-2010 wathatha izinkomo ngoba ethi zidle amasimu abantu kumanje nguyena ofuye ukwedlula wonke umuntu endaweni. Okunye okwenzekayo wukuthi uma ukhulelise intombazane wahluleke ukuyihlawula Inkosi ikuphoqa ukuthi ukhiphe inkomo yokugeza isizwe, uphinde ukhokhe kubo kwentombazane” kusho ilungu lomphakathi.
UZuma kuthiwa useke wahlawulisa omunye wabaholi bendabuko ngaphansi kwakhe oyisibonda izimbuzi ezintathu wamxosha nasesikhundleni.
UNkk Swelekile MaShezi Dlungwana (67) ongomunye wabantu asebeke bahlawula eNkosini, waphoqwa ukuba ashiye umuzi wakhe edingiswa ngoba exabane nomakhelwane.
“Umakhelwane wami wabanjwa nendoda yomuntu beficwa ngunkosikazi. Wavele walwa nami wathi yimina engimumpimpile wangithuka nami ngaphindisela. Inkosi yabe isingihlawulisa u-R800 yathi angithuthe endaweni ngishiye umuzi wami,” kusho uNkk Dlungwana.
Inkosi yakwaNxamalala ivamise ukuba nemicimbi yesizwe ngoDisemba esuke ihanjelwe nguyise omncane uMengameli Zuma.
Ingene kulesi sikhundla ngo-2004 ithatha izintambo kunina owayeyibambele ngemuva kokukhothama kukayise Inkosi uNkantshamela Zuma.
Ngesikhathi iziphendulela Inkosi uZuma, ithe kuyayethusa lokhu okushiwoyo ngoba kayinaso isihluku esishiwoyo.
“Njengesizwe sinemithetho esisebenza ngaphansi kwayo futhi nezinqumo ezisuke zithathwa kulabo abasuke bebhekene namacala azithathwa yimi kodwa siyavumelana njengomkhandlu mayelana nesinqumo okusuke kufanele sithathwe ngalowo muntu. Ngaphandle kwalokho nalezi zinkomo okukhulunywa ngazo kusuke mhlambe kuyimali engu-R500 nayo ayizi kimi kodwa ingena kwi-akhawunti yesizwe. Okunye kuba ukuthi uma abantu bexabene siye sikhiphe isinqumo sokuthi abahlukaniswe kubekhona esimthuthisayo simnike indawo mahhala ukuze kubekhona ukuthula,” kusho uZuma.
Mayelana nodaba lukaNkk Dlungwana uthe akulona iqiniso ukuthi babemdingisa kodwa babemsusa eduze kukamakhelwane wakhe bamnikeza indawo okwakumele ayokwakha kuyo ukuze kugwemeke umsindo.
Induna yesizwe uMnuz Sam Zuma, ngesikhathi iphawula ithe kuke kwaba nezinkomo ebezitholakala zingenabani bese iNkosi izithatha ihamba izigcine bese ibiza umhlangano wokuthi abantu abazozihlonza .
Ithe kodwa manje ayisakwenzi ngoba yibo futhi abantu abesebethi iyazeba izinkomo zabo.
AbomNyango wezokuBusa ngokubambisana abatholakalanga ukuba baphawule.
Services


text:
JOHANNESBURG—
Inhlanganiso yomanyano wamazwe angezansi yezwekazi le Africa, eyeSADC, izaqhuba umhlangano wesiphangiphangi ngolweSine eDar Es Salam eTanzania wokuhlaziya umumo kwele DRC lase Madascar.
Izizalwane zeZimbabwe zikhuthaza linhlanganiso ukuthi ingatshiyi udaba lweZimbabwe phandle ibambe ngamandla amabandla ezombusazwe ukuthi angabi lokhe ebuyisela muva ukulotshwa kwesisekelo sombuso esitsha ukuze abantu basivotele kukhetho lweReferendum.
Ngokutsho kombiko owethulwe lugatsha olubona ngokudlelana kweSouth Africa lamanye amazwe, uMongameli Jacob Zuma wakwele South Africa nguye okhokhela iqula lelizwe lakhe eliyangena lumhlangano edolobheni leDar Es Salam kweleTanzania.
Kulo umhlangano kuzakwethulwa imibiko emayelana lokugcwaliswa kwezinqumo zenhlanganiso yeSADC ezethulwe emhlanganweni walinhlanganiso owenziwe khonale eTanzania ngoMpalakazi nyakenye.
Kubika intathelizindaba yeStudio 7 uBenedict Nhlapho osipha loludaba eseJohannesburg kwele South Africa.
Udaba lukaBenedict Nhlapho lomhlangano weSADC


text:
Kushone oyedwa engozini yeloli
2012-11-14 16:25
Johannesburg - Umuntu oyedwa ushonil ekwathi abathathi balimala ngesikhathi iloli ebelithwele usimende lliginqika likhwela phezu kwezinye izimoto ezimbili kuGarsfontein Road, ePitoli, kush oabahambisa usizo oluphuthumayo.
"Abahambisa usizo oluphuthumayo bafike endaweni yesehlakalo umuntu oyedwa evele eseshonile, ubelimele kakhulu," kusho okhulumela abakwaNetcare 911, uChris Botha.
Abanye abantu ababili bebelimele kambi kuthi owesithathu nekungumuntu wesifazane wathola imihuzuko.
– Landela IzindabaNews24 kuTwitter
(@IzindabaNews24).


text:
KUBOSHWE umelaphi wendabuko wesilisa ngecala lokudlwengula enye indoda eGoli.
Okhulumela amaphoyisa eGoli, uWarrant Officer Xoli Mbele, izolo uthe lesi sangoma esineminyaka engu-35 besihlala endlini eyodwa eGoli nale ndoda okusolwa ukuthi uyidlwengulile nenye indoda yesithathu.
Kusolwa ukuthi lesi sangoma sinyonyobe sazishutheka embhedeni wale ndoda eneminyaka engu-24 ngesikhathi ilele ngoLwesithathu ebusuku.
“Ukhumule izimpahla abezigqokile wazishutheka embhedeni. Udumele le ndoda wayehlula ngamandla maqede wayidlwengula,” kusho uMbele.
Uthe bekungakacaci nokho ukuthi le ndoda yesithathu abebehlala nayo kule ndlu yona ibikuphi ngesikhathi sesehlakalo.
Umsolwa uzovela eNkantolo yeMantshi eGoli ngecala lokunukubeza.
Services


text:
MALIBONGWE MDLETSHE
IZOBOSHELWA izacile kuBlack Leopards ezogadulisana nompetha baseSudan i-Al Merriekh koweLast 16 yeCaf Confederation Cup bengekho abagadli bayo abamqoka.
Lo mdlalo uzoba se-Al Merreikh Stadium edolobheni i-Omdurman kusasa ngo-5 ntambama.
ILeopards, esiphenduka amanxusa eNingizimu Afrika kwiCaf, izobe ishoda ngoKingston Nkatha ozoqala amalungiselelo esizini entsha neqembu lakhe elisha iKaizer Chiefs, uRodney Ramagalela akayanga eSudan ngenxa yokuxinwa wumkhuhlane kanti noJushua Obaje waseNigeria akabuyanga ekhaya ngenxa yodlame esikhumulweni sezindiza.
Nakuba kunjalo kodwa okhulumela iLidoda Dhuva, uTendani Thidiela, uthe umqeqeshi wabo, uSunday Chidzambwa, ubashiye benethemba ngabagadli ahambe nabo ngoLwesithathu ekuseni.
“Umqeqeshi uthe asikhohlwe wukucela uNkatha kuChiefs ngoba vele akuseyena owethu, nathi besivele singayithintanga iChiefs ngokuhamba naye. Weneme (umqeqeshi) ngoDavid Zulu noThabo Mongalo nabadlali basezimpondweni abahlezi belekelela ekushayeni amagoli u-Edgar Manaka nokaputeni uMongezi Bobe,” kusho uThidiela.
Ngaphezu kwalaba badlali ukhona uLuyolo Mapolisa naye oziboniswayo izinti isimo uma simhambela kahle.
UThidiela uthe ngeke sibe khona isikhala sikaNkatha, oshaye amagoli amqoka kuleli qembu ngesizini edlule nakuba nalaba banye abagadli bengekho.
Uthe lokhu ukusho ngoba uChidzambwa ukubeke kwacaca ukuthi ubezonkenkethelwa yikhanda ukuba uBobe ozobe engekho kwazise nguye oshaye amagoli amaningi kunabo bonke abadlali kuLidoda Dhuva ngesizini efile.
“Kubi ukuthi usale ngemuva uRamagalela njengoba ekade engaziqeqeshi neqembu ngenxa yokuxinwa kabi wumkhuhlane kodwa uMongalo usengumqemane. Okunye okushiwo ngumqeqeshi wukuthi ubezophanjanelwa yikhanda kuphela uma kuthiwa ulahlekelwe nguBobe. Ngakho isidingo sokukhathazeka kasikho,” kusho uThidiela.
Ukushaya into ecokeme ngesizini edlule kuCaf kweLeopards kulo mqhudelwano kuyidonsele amankentshane nokumanje asabafuna uthuli abadlali bawo abamqoka njengaye uNkatha.
UThidiela uthe akekho umuntu osaqhamuke nento engculisayo ukuwungula isitobha uHumphrey Khoza, okukekwavela ukuthi ucathanyelwa nayi-Orlando Pirates.
ILeopards kumele iphumelele kulo mdlalo ukuze ikwazi ukudlula kalula uma inqoba nomlenze wesibili walo mzuliswano ePeter Mokaba Stadium ngoJulayi 13.
Services


text:
FANELESIBONGE BENGU
LIBONAKALA lizoqhakaza ikusasa lomculi we-hip hop waseMpumalanga osayinwe yisitebele somculo esiphambili emculweni othandwa kakhulu yintsha kuleli.
UTumelo “AB Crazy” Dibakwane (24) usayine inkontileka yokuqopha neKalawa Jazmee Records lokhu okumenza abe ngumculi wokuqala ngqa ocula i-hip hop ukuba asayine khona.
Le nkampani yaziwa kakhulu ngomculo onesigqi somdanso, kwaito ne-afro pop, phakathi kwabaculi abaqopha kulesi sitebela kubalwa kubo uProfessor, BOP, DJ Zinhle nabanye.
U-Oscar “DJ Oskido” Mdlongwa, ongomunye wabaphathi beKalawa, uthe basayine lo mculo ngoba bafuna ukwenza ingxubevange yomculo ohlukene.
“Umculo kulesi sikhathi samanje awusadayisi kodwa into engenisela abaculi imali wukuqashwa komculi. Nathi siyiKalawa sibheke ekutheni sisebenze kanjalo kuthi uma siphuma sihambe siyiqoqo elingakwazi ukubamba umcimbi uze uphele ngoba imali yenziwa kanjalo manje ngenxa yokugqoza kokuthengwa kwama-CD,” kusho u-Oskido.
U-AB Crazy uthe uyajabula ngokuba ngumculi wokuqala we-hip hop kule nkampani, uzizwa ebusisekile.
“Ngibusisekile kodwa lokhu kuyingqinamba ngoba kusho ukuthi kufanele ngisebenze ngokuzikhandla. Ngiyajabula. Sengiyela ngasemaphethelweni e-albhamu yami kanti sengisebenze noSpeedy kanti ngisabheke ekusebenzisaneni nabanye abaculi baseKalawa,” kusho yena.
U-AB uke waba yilungu leqembu elavundululwa yiTear Gas, iCashtime Fam lapho khona aphrojusa iculo elashisa izikhotha iGoodbye namanye.
Services


text:
Kutholakale isidumbu efrijini eKapa
2012-10-03 10:01
Cape Town - Kutholakale isidumbu ebese sibolile sifakwe efrijini ebhilidini lamaflethi elike laduma kabi elisenkabeni yedolobha, aziwa ngokuthi yiSenator Park, eKapa.
Lesi sidumbu sitholwe ngabasebenzi abebakha ngesikhathi kulungiswa leli bhilidi ngoLwesibili, kubika iCape Argus.
Okhulumela amaphoyisa uCaptain Andre Traut usiqinisekisile lesi sigameko.
“Isidumbu sitholakale efrijini esitezi sesihlanu kanti asazi ukuthi umuntu lo wabulawa nini," esho.
Uthe amaphoyisa azolinda imiphumela yokuhlolwa kwesidumbu, nokuyiyona ezocacisa ngembangela yokufa.
Leli bhilidi elisekhoneni likaKeerom noLong
Streets, lidume ngokuba yisizinda sezidakamizwa nokudayisa ngomzimba.
- Landela
IzindabaNews24 kuTwitter
- News24


text:
LUNGI LANGA
UFISA ukubona isikhumulo sezindiza sasoLundi siletha intuthuko kule ndawo owesifazane osiphethe.
UNksz Thembi Hadebe (52) owengamele ukusebenza kwesikhumulo iPrince Mangosuthu Buthelezi Airport, oNdini unamaphupho amakhulu ngalesi sikhumulo njengoba ethi singanomthelela omkhulu ekuthuthukiseni abakhelene naso.
“Yize kuyisikhumulo esincane kodwa ngithemba ukuthi kuningi okungenziwa yiso ekuletheni izivakashi zaphesheya lapha kanti lokhu ngibona kuyikho okungaletha intuthuko,” kusho uNksz Hadebe.
Abaningi bangabona lokhu akushoyo kuyiphupho elisekude kakhulu ukufezeka ngoba amabhanoyi alesi sikhumulo asasebenza phakathi koLundi noMgungundlovu kuphela.
Uthe baphezu kwezinhlelo zokuhambela eThekwini.
Lokhu kuzodala ukuthi babe namabhanoyi azofinyelela esikhumulweni sezindiza saseThekwini iVirginia.
Ngaphambi kokuthatha izintambo zokuphatha lesi sikhumulo wayesebenza kwezezimali eMnyangweni wezeMpilo KwaZulu-Natal.
Wayeka lapho sekudingeka ukuthi asuke ayosebenzela emahhovisi alo Mnyango eMgungundlovu.
Uthe ukuthola isicelo sokuthi ayosebenzela ngaphandle kwasekhaya akumphathanga kahle ngoba kwasekufanele ashiye umndeni wakhe ikakhulu unina.
“Ngase ngibonile ukuthi ngeke ngikwazi ukushiya umama kuthe uma kuqhamuka ithuba lokuthi ngisebenze esikhumulweni lapha oLundi ngalithatha ngazo zombili,” kusho uNksz Hadebe.
Uthe angena nakho kulesi sikhundla kwakunguthando nesifiso sokubona lesi sikhumulo sidlondlobala siba yinto ezofukula umnotho wasoLundi.
Kwakungekuningi ayekwazi ngomsebenzi wokuphatha isikhumulo ngoba yinto ayengakaze ayibonele eduze.
Uthe ubonga uNkulunkulu ngokumnika amandla okuqhubeka nomsebenzi wakhe kulesi sikhumulo.
Uzichaza njengomuntu ozinikelayo emsebenzini wakhe futhi yikho lokhu okumsizile ekutheni akwazi ukumelana nomsebenzi awenzayo.
Ngaphandle kwalokho uthe ihhovisi likaNdunankulu waKwaZulu- Natal, uDkt Zweli Mkhize lixhase lesi khumulo ngemali nangosizo lwabantu abangongoti emkhakheni wezindiza ukuze basizane noNksz Hadebe.
Omunye walabo ngoti nguMnuz Chris McLean wePR Africa osasebenzisana naye namanje. Uthe kuncane ayengakwazi ukukwenza ngaphandle kwalolu sizo.
Services


text:
NONHLANHLA MKHABELA
USEPHILA impilo yokuqokelela imali yokugibela aye emahhovisi oMnyango wezaseKhaya eyozama ukuthola umazisi owesilisa okuthiwa ushonile kodwa ebe ephila.
UMnuz Fano Ngcobo (71) waseNewtown A, eThekwini uthi ayisekho enye into ayicabangayo uma ethola amasentshana ngaphandle kokuthi agibele aye emahhovisi ezaseKhaya eyozama inhlanhla yokuthola umazisi omusha njengoba kumanje efana nomuntu ongasekho ngoba kuthiwa usashona. UNgcobo kuthiwa wadlula emhlabeni nakuba esawadla anhlamvana.
Uthe kuwo lo nyaka wathi eyobhalisela ukuvota kwathi uma kufakwa izinombolo zikamazisi wakhe kwikhompyutha kwavela ukuthi washona ngo-2002 eMgungundlovu.
“Angikaze ngihlale kwakuhlala eMgungundlovu, ngisho ukuvakasha lokhu futhi anginazihlobo khona angazi yini lena engibeka khona,” kuchaza uNgcobo.
Uthe ngesikhathi ethola lokhu wahamba waya emaphoyiseni wenza incwadi efungelwe eshoyo ukuthi usaphila waya nayo eMnyangweni wezaseKhaya bafike bathi ngoba “washonela” eMgungundlovu akaye khona ayolungisa udaba lwakhe.
“Ngafika khona ngashaya izithombe ngafaka isicelo sikamazisi omusha ngalinda kodwa ngathi sengiyobheka ukuthi usuphumile yni kwathiwa amafomu ami awasatholakali,” kusho uNgcobo.
Uthe kwabe sekuthiwa akabuye nomazisi babazali ukuze bayiswe ePitoli nokuyindlela “abazomvusa” ngayo. Uthe wabatshela ukuthi sebashona abazali futhi nomazisi bashiswa.
“Ngangilokhu ngigqigqa khona-ke kwaze kwathiwa angiyofaka isicelo esisha eThekwini ngoba kukude eMgungundlovu futhi kuyabiza ukulokhu ngiya khona. Kwathi uma ngiya kulelo Theku bangikhomba emuva eMgungundlovu,” kulandisa uNgcobo ongakasizakali kuze kube yimanje.
Okhulumela uMnyango wezaseKhaya uMnuz Albert Motaung uthe kuningi okwenza abantu bazithole besesimeni esifana nesikaNgcobo okubalwa nabezinkampani zomasingcwabisane ikakhulukazi lapha KwaZulu-Natal.
“Ngizothola inombolo yakhe kamazisi sibheke ukuthi kwenzekani ngalolu daba. Le nto ingalungiseka kalula uma sesithole yonke imininingwane,” kusho uMotaung.
Uthe kwesinye isikhathi kusuke kuwumnini kamazisi uqobo owenze ubugebengu yingakho kubalulekile ukuthi kuphenywe.
Services


text:
SIZWE BLOSE
IZOTHOKOZISA abantu base-KZN iJoyous Celebration njengoba izoba nekhonsathi eyingxenye yokugubha inyanga yabantu besifazane.
Leli qembu lizoba nekhonsathi e-ICC Arena, Thekwini ngo-Agasti 11.
UMbali Thabethe okhulumela leli qembu, uthe ngaphambi kokuthi beze kuleli dolobha bazoqala eBhayi, e-Eastern Cape lapho bezoba khona namakhonsathi eNangoza Jebe Hall, eNew Brighton ngo-Agasti 3 baqede ngo-Agasti 4.
Uthe inhloso enkulu yokuhambela lamadolobha ngenyanga yabesifazane kuzoba kungukuhlonipha ogogo, omama, osisi, no-anti ngenyanga yabo.
“Okunye okubalulekile kithina njengeqembu ngubudlelwano obuqinile esinabo neMTN njengoba ungoka-16 lo nyaka sisebenzisana nabo. Sizobakhombisa inhlonipho nothando abantu base-KZN, okubalulekile ukuthi baye ema-computickets bayothenga amathikithi ukuze umuntu angagcini ekhala ethi akalitholanga ithikithi,” kusho uMbali.
Uthe kuzokuba nethikithi lika-R170 bese kuba nelika-R300 kanti lo mcimbi waseThekwini uqala ngo-7.30 ebusuku.
UJabu Hlongwane ongomunye wabasunguli baleli qembu, uthe bazokwenza abadume ngako, abantu abalindele lukhulu kubona, bazokwenza isiqiniseko sokuthi babashiya besafuna impinda.
Leli qembu elivamise ukudayisa wonke amathikithi lisungulwe izinsizwa ezintathu zaseKZN okunguLindelani Mkhize, Jabu Hlongwana noMthunzi Namba, lezi zinsizwa ziseyingxenye yaleli qembu kanti zizobe zikhona nazo.
Services


text:
Zijabhile izimfamona ngenkomfa ye-ANC - Zuma
2012-12-21 11:01
Bloemfontein - Abantu bebecabanga ukuthi kuzophela nya nge-ANC eMangaung ngesikhathi kuqhubeka ingqungquthela yokuqokwa kobuholi nokubekwa kwemigomo yeqembu, kusho uMengameli Jacob Zuma ngoLwesihlanu.
"Abaningi bacabanga ukuthi kunempi eqhubekayo ku-ANC. Bebethi le nkomfa ngeke iphumelele," esho esidlweni sasekuseni ebesihlelwe yiphephandaba iThe New Age, eBloemfontein.
"Abantu bese bevele bebhale uhlelo lomngcwabo ngaphambi kwale nkomfa."
Uthe kungenxa yezimiso zenhlangano nakuba i-African National Congress isekhona.
UZuma uqumbe phansi uKgalema Motlanthe ngesikhathi kubangwa esobumengameli kuleli sonto.
"Siyakholelwa entandweni yeningi ku-ANC," kusho uZuma.
"Amalungu
e-ANC anikwe ithuba lokucabanga ngokukhululeka enze nesinqumo esiyimfihlo kodwa akhulume ngakho.
"Abantu-ke lokhu bakuphambanise nokuklwebhana,” usho kanje.
Ngesikhathi
kuqhubeka inkomfa, ephele ngoLwesine, i-ANC iqoke ubuholi obusha.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
MHLENGI SHANGASE
UMCWANINGI mabhuku jikelele uMnuz Terence Nombembe ukhala ngesibalo esiphansi sabafundi abenza iMaths ezikoleni.
Uthe kudingeka kwenziwe okuthile ngokushesha ngale nkinga.
UNombembe uthe kudingeka kube nomkhankaso wokugqugquzela abafundi ukuthi benze lesi sifundo ukuze kube lula uma sebengena emanyuvesi.
Usho lokhu nje iningi labafundi liyasilaxaza lesi sifundo lenze iMaths Literacy okwenza babe nenkinga uma sebefika emanyuvesi ngoba abamukelwa ezinye zeziqu abafundi abenza lesi sifundo kudingeka abenza imaths.
“Ziyehla izibalo zabafundi abenza imaths okuyinto okumele isukunyelwe kakhulu kufuqwe imikhankaso ukuze basenze lesi sifundo.
“Inkinga ngothisha abafundisa lesi sibalo yizinga labo elingabazekayo, into edinga uhulumeni ayilungise,” kusho uNombembe.
Ukusho lokhu izolo ngesikhathi ekhuluma esidlweni sasekuseni eThekwini izolo lapho bekusayinwa khona isivumelwano sokusebenzisana phakathi kukaMgcinimafa esifundazweni nenhlangano iSouth African Institute of Chartered Accountants (Saica) ngohlelo lwemifundaze lwale nhlangano iThuthuka Bursay esiza abafundi abafuna ukuba ngabacwaningi mabhuku.
Imaths ne-accounting ngezinye zezifundo ezithathwa njengezinzima ngabafundi kanti nothisha abafundisa lezi zifundo bayashoda kakhulu.
Yingakho umnyango wezemfundo unezinhlelo zemifundaze kothisha abafundisa noma abazofundisa lezi zifundo uma bephothula iziqu zabo.
UNombembe uthe kubalulekile ukuthi kuthathwe abafundi wumasipala ngamunye banikwe amakhono futhi baqeqeshwe ukuba ngabaphathi bezimali ngoba bayadingeka kakhulu.
“Laba bafundi bazothi uma bephothula iziqu bayosebenza kulabo masipala ngoba yilapho bedabuka khona. Abantu abagogodile abathandisisi kahle ukuyosebenza emakhaya,” usho kanje.
UNgqongqoshe weziMali, uNkk Ina Cronje, uthe bayashoda abantu abagogode emkhakheni wezimali kanti nalabo abagogodile abafuni ukuyosebenza emakhaya.
Uthe yize kungomasipala abahlanu kuphela abanconywa nguNombembe ngokusebenzisa kahle izimali kwabangu-61, kudingeka basebenze kanzima ukuze nalaba abanye benze kahle.
“Amabhizinisi azimele kumele abambe iqhaza ngoba uma ngase nje ibhizinisi ngalinye lifundise umfundi oyedwa ngeke lilimale kakhulu ngasezimalini.
“Ithuthuka isiza inqwaba yabafundi minyaka yonke kanti ngizobheka emgodleni ukuthi singabasiza ngezigidi ezingakanani ukuze luqhubeke lolu hlelo,” usho kanje.
UNdunankulu wesifundazwe, uDkt Zweli Mkhize, uthe kubalulekile ukuthi kuqokwe abantu abanamakhono afanele ezikhundleni ngoba noma kungaba nezinhlelo ezinhle kuhulumeni noma komasipala kodwa uma bengekho abantu abanamakhono okuphatha izimali ngeke izinsiza zifinyelele kalula kubantu.
Services


text:
Udokotela kwelokudlwengula eKZN
2012-09-14 08:36
Johannesburg - Kuboshwe udokotela, 25, ngezinsolo zokudlwengula enye indoda e-Estcourt, kusho amaphoyisa esifundazwe iKwaZulu-Natal.
Wamemela lo wesilisa, 21, ukuba bayophuza ngoLwesithathu, kuthiwa wamdakiswa wase emdlwengulela emzini wakhe oseMacfarlane Street, kusho uColonel Vincent Mdunge.
Kuthiwa isisulu saphaphamela kudokotela esidlwengula.
Sabe sesihamba kulo muzi sayobikela amaphoyisa.
Udokotela kulindeleke avele eNkantolo yeMantshi yase-Estcourt ngoLwesihlanu.
- Landela
IzindabaNews24 kuTwitter
- SAPA


text:
INTATHELI YESOLEZWE
BAZOFUNDA lukhulu ababukeli bohlelo lwezingxoxo oludlala emini ku-SABC 1 i-Shift njengoba selungasagcini ngokudingida izindaba ezisematheni kodwa selukhuluma ngezempilo, ukudla ngendlela nokunye okuningi.
Esitatimendeni esithunyelwe ngabadidiyeli balolu hlelo bathe angeke lusagxila ezindabeni zobumnandi, ezisematheni kuphela kwazise bafuna ukufundisa abantu uma bebukela lolu hlelo.
Bathe bazothinta izihloko zezempilo, ukudla okunezakhi mzimba nezinkinga ezibhekene nabakhubazekile.
Bathe kwezepolitiki bazobheka okwenzeka kuleli nakwamanye amazwe ase-Afrika.
Lolu hlelo olunababukeli abangu-800 000 kuya ku-1 million luzobuye ludingide indaba yama-Millenium Development Goals, okuwukuqeda ububha, izifo nokufa kwezingane ezisanda kubelethwa.
I-Shift yethulwa ngu-Aaron Moloisi noRhulani Baloyi kanti idlala njalo ngoMsombuluko nangoLwesibili.
Okuthokozelwa ngababukeli balolu hlelo wukuthi uRhulani Baloyi akaboni emehlweni ngakho-ke uma ekhuluma ngezingqinamba zabantu abakhubuzekile usuke azi ukuthi ukhuluma ngani.
U-Aaron kolunye uhlangothi ungumethuli wezinhlelo ohlonishwayo kuleli njengoba eseke wethula izinhlelo eziningi kanti ubuye abe ngumlingisi.
Useke walingisa indawo yesitabane emdlalweni owawubizwa nge-After 9 lapho ayethandana nowesilisa oshadile kodwa ophinde abe isitabane.
Bathe bazobuye bakhulume ngezingqinamba ezibhekene nabantu basemakhaya nalezo ezibhekene nabantu basemadolobheni.
Lapha kukhulunywa ngezemfundo nokuthuthukiswa kwengqalasizinda.
Yize lolu hlelo ludlala emini iningi labantu lisemsebenzini, abaningi bayakuthokozela ukuzwa ukuthi noma besemahhovisi bayakwazi ukuba yingxenye yezingxoxo ze-Shift ngokuthumela imiyalezo ezinkundleni zokuxhumana.
Uyakwazi ukuxhumana nabethuli be-Shift ku-Twitter, Facebook nangokuthumela umqhafazo.
Okunye okuncomekayo ngalolu hlelo wukuthi luyakwazi ukwakha isithombe esihle ngeNingizimu Afrika njengoba lugqugquzela abantu ukuba bathathe izwe labo futhi babe ngamanxusa ngokuphatha kahle izivakashi.
I-Shift idlala njalo ngoMsombuluko nangoLwesibili ku-SABC 1 ngo-1.30 kuya 2.30 emini bebade.
Services


text:
Kuboshwe izimantshi ngelokuphanga
2012-04-05 12:04
Johannesburg - Izimantshi ezimbili ezingamabamba ziboshiwe kulandela izinsolo zokubandakanyeka esigamekweni sokuphanga kuhlonyiwe, kusho amaphoyisa ngoLwesine.
Laba bobabili basolwa ngokugebenga inkampani edayisa izinsimbi ezindala eKrugersdorp imali engaphezu kuka-R100 000 ngoMashi 24, kusho uLieutenant Colonel Katlego Mogale.
Amadoda amathathu ayezenza amaphoyisa enza sengathi aphenya ngecala elithize kule nkampani eLuipaardsvlei.
"Babehamba ngeHonda Civic, begqoke izingubo zabo namajakhethi amaphoyisa kanjalo namakepisi," kusho uMogale.
Omunye wala madoda wakhipha ikhadi lamaphoyisa.
"Balutha abanikazi besitolo ngokuthi baphenya ngecala elithize, base bephuca imenenja nabasebenzi imali elinganiselwa ku-R110 000, amaselula nesibhamu."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
FANELESIBONGE BENGU
“BOSSO Ke Mang? Wena!” Lezi yizinhlamvu ezichaza abaningi kulezi zinsuku ezisengomeni yesihlabani se-hip hop sakuleli u-Hip Hop Pantsula (HHP).
Kule mpelasonto lo mculi odabuka eMafikeng, eNorth West, uzobe ebuza ukuthi ngubani ibhoza eBoulevard kuFlorida Road, eThekwini, ngeSonto emcimbini oba kanye ngenyanga obizwa nge-The One & Only.
UJabulani “Hip Hop Pantsula” Tsambo, uzobe enandisa kulo mcimbi ozoqala ngehora lesibili emini kuze kuyoshaya entathakusa ngakusasa.
Lo mculi unengoma eshisa izikhotha kulezi zinsuku esihloko sithi Bosso Ke Mang ehunyushwa ngokuthi Ngubani Ibhoza.
Le ngoma ihamba phambili ezinkundleni zokuxhumana ngoba abantu bahlale njalo bebuzana ukuthi ngubani ibhoza.
Ukuduma kwale ngoma sekuholele ekutheni noDJ Cleo owafika wayicula ngesikhathi emukela indondo kumaSouth African Music Awards, afune ukuyenza kabusha isishaya ngesigqi se-house.
Umgqugquzeli walo mcimbi ngaphansi kwenkampani ebizwa ngeT5SE, uSibo, uthe bakhethe lo mculi ngoba abantu bayamthanda futhi ingoma yakhe ingezinye kwezihamba phambili kuleli njengamanje.
“Uma uzokhumbula, ngenyanga edlule sasimeme iMiCasa, nayo okuyiqembu elihamba phambili kuleli njengamanje. UHHP naye uhamba phambili ngakwi-hip hop nokuyingakho simeme yena,” kusho uSibo.
Uthe uHHP uzobe ephelezelwa nguDJ Feel, Benny Maverick nabanye.
n Isolezwe lizimisele ngokukwenza ibhoza nawe mfundi ngokukupha ithikithi elilodwa elihamba ngamabili kwamahlanu eliphisana ngawo.
Okumele ukwenze wukuthumela igama elithi HHP ngeSMS enombolweni ethi 33963.
Umncintiswano uvalwa namhlanje ngo-3 ntambama. Abawinile bayokwaziswa ngokushayelwa ucingo.
Services


text:
Ezinye izindaba...
Ezamabhizinisi...
Inhlangano yomphakathi i-BDS SA isimemezele ukuthi izoyiqinisa imibhikisho yayo yokulwisana noWoolworths mayelana nokudayisa izimpahla eziqhamuka kwa-Israel, kusho umbiko.
Abashayeli baseGauteng abafune zaphulelo ezithile mayelana nohlelo lwama-etoll ngoba abazange bawacele kwasekuqaleni, kusho iRoad Safety Campaign.
Yize sisikhulu isibalo sabafundi ababhalisela izifundo zobunjiniyela ezikhungweni zemfundo ephakeme minyaka yonke, asanele isibalo sabagcina besebenza kulo mkhakha.


text:
Kushone 28 emcimbini eSaudi Arabia
2012-10-31 12:30
Riyadh - Kushone okungenani abantu abangu-28 kwathi abangu-37 balimala ngesikhathi kuqubuka umlilo emcimbini womshado eSaudi Arabia, edolobheni i-Abqaiq, kusho isikhulu sezokuphepha ngoLwesithathu.
Umlilo lo wangoLwesibili ebusuku ususwe yikhebuli likagesi ebelinenkinga, kunezezela uGeneral Abdullah Khushaiman.
Abazibonele bathi le ntambo kagesi igqashulwe ukudubula emoyeni ngesikhathi kubhiyozwa.
Kwashona abantu abangu-72 eSaudi Arabia ngo-1999 ngesikhathi umlilo wokhela itende lapho kwakubanjelwe khona umshado.
- Landela
IzindabaNews24 kuTwitter
- Sapa-DPA


text:
INTATHELI YESOLEZWE
ISIKHULU soKlebe esimisiwe uMnuz McIntosh Polela sibhekene necala lokuzingela ngokungemthetho, ukukhomba ngesibhamu nokubalekela ingalo yomthetho kulandela ukudubula impunzi ngesikhathi sizingela nabangani ngempelasonto.
UPolela uyavuma ukuthi uyidubulile impunzi kodwa wathi ubengazi ukuthi ukwenza lokho akukho emthethweni. Icala livulwe ngabeZemvelo KZN Wildlife esiteshini samaphoyisa iHimeville kulandela isikhalo esifakwe ngabalimi ngalolu daba.
UPolela nabantu abehamba nabo abane bamiswe ngabalimi ebusuku behamba ngemoto ebigcwele izibhamu zokuzingela nezinyamazane ebesezibulewe i-grey duiker ne-reedbuck.
UPolela wamiswa njengomkhulumeli woKlebe ngoNovemba nyakenye kulandela umbhalo awufaka kwi-twitter lapho ayebhuqa khona umculi we-kwaito owaboshwa ngecala lokubulala uMolemo “Jub Jub” Maarohanye ethi uma efika ejele kumele aphathe ujeke kavaselina ngoba angase awudinge.
Ngesikhathi iphephandaba elinguzakwabo weSolezwe iMercury limthinta ngocingo izolo uPolela ubuze intatheli ukuthi ifuna ukuthenga inyama yenyamazane yini.
Ebuzwa ukuthi unayo yini leyo nyama uthe ikhona impela ngoba kade eyozingela endaweni yangakubo ngakho akayiboni inkinga lapho.
Uthe usebenzise isibhamu i-308 esifakwe isithulisa msindo kanye nethoshi. “Ngihlale ngiyozingela. Yinto engiyithandayo. Uma uphuma ebusuku uyozingela ukhanyise ilambu elikhombisa lapho uzodubula khona lokho kubizwa ngokuthi wukuzingela ngelambu. Mina ngizingela emini nasebusuku,” kusho uPolela.
Uphikile ukuthi uyazi ukuthi i-reedbuck iyisilwane esivikelwe. Okhulumela amaphoyisa, uColonel Vincent Mdunge, uthe udaba lusaphenywa ngamaphoyisa aseMgungundlovu.
Services


text:
MBALI KHANYILE
ABACULI beqembu eliyintandokazi kwabaningi, iJoyous Celebration bazojabulisa abalandeli bomculo wokholo emcimbini obizwa nge-Tribute To Gospel Music Show ozobe use-Oasis Fellowship, kwa-W, eMlazi namhlanje ntambama.
Phakathi kwabaculi abazobe benandisa kulo mcimbi kubalwa uNkanyiso Bhengu, Brenda Mtambo, Sibongiseni Mbhele, Monde Mhlongo, Lungi M, Mvuselelo Buthelezi nabanye abaculi beJoyous Celebration.
Inhloso yalo mcimbi wukuhalalisela ibandla likaBishop L A Buthelezi iNew Life ngempumelelo yalo. Nguyena owaba negalelo ekuthuthukiseni laba baculi asebemnka-ntshubomvu kulo mkhakha ngokusho kukaXolani Sithole ongomunye wabahleli bomculi.
“Ibandla i-New Life libe neqhaza elikhulu kakhulu ekukhiqizeni abaculi abafana nalaba abazobe benandisa kulo mcimbi. Ngakho-ke singabaculi abadlule esandleni sikaBishop Buthelezi, sihlele ukuthi kube nale ndumezulu yomcimbi ngenhloso yokudumisa sibonge uNkulunkulu sihlangene sonke njengezingane ezidlule esandleni sikaButhelezi,” kubeka uXolani oyobe engomunye wabaculi abazobe benandisa.
Echaza ngokuzokwenzeka kulo mcimbi uthe abaculi abazobe benandisa bazoxuba izingoma zabo nezika-Buthelezi ezitholakala kwi-albhamu yakhe yokuqala esihloko sithi Our Father yango-2009.
Phakathi kwezingoma ezitholakala kuleli cwecwe okuyobe kunandiswa ngazo kubalwa ethi I Know The Lord Will Make A Way, This Is Heaven, Hold On nezinye.
Eqhuba uthe lo mcimbi ngowokubonga uButhelezi obasize kakhulu empilweni yabo njengoba sebekuleli zinga abakulona emkhakheni wezomculo.
“Ukukhula umesaba uNkulunkulu nokungalilahli ithemba kuzo zonke izinto ozenzayo ngezinye zeziyalo esasihlezi sizinikwa nguBishop Buthelezi sikhula nengingasho nje ngizigqaje ngokuthi usikhulisile njengezingane zakhe,” kusho uXolani.
Kwamukeleke wonke umuntu ofisa ukudumisa abonge uNkulunkulu ngamenzele khona empilweni kulo mcimbi ozoqala ngo-7 kusihlwa.
Amathikithi okungena abiza u-R120 atholakala eComputicket.
Services


text:
Asabisa ngokuteleka amaphoyisa eThekwini
2012-07-18 14:06
Johannesburg - Amaphoyisa kaMasipala waseThekwini asabisa ngokuthi azongena esitelekeni uma kuwukuthi ayixoshwa emsebenzini inhloko yamaphoyisa u-Eugene Nzama, kusho inyunyana i-SA Municipal Workers' Union, ngoLwesithathu.
"Sizobhikisha ngaphandle kwe-City Hall ngoLwesihlanu phakathi kuka-11:00 no-14:00," kusho uNobhala weSamwu esifundazweni uNkosenhle Madlala.
UMadlala uthe inyunyana ibambe umhlangano kwaboniswanwa, uthe ngoLwesihlanu angeke kuze kusetshenzwe.
"Siphezu kwemizamo yokuthola imvume yokubhikisha."
UNzama usolwa ngokungahambisi kahle izinto emsebenzini wakhe, osomatekisi bakhala ngokuthi umsebenzi wabo uyaphazamiseka ngenxa yakho ukungabi nesandla kukaNzama.
UMkhulumeli kamasipala uThabo Mofokeng uthe umasipala ubungakamukeli lutho oluvela ezinyunyaneni.
"Sizolandela lolu daba uma sesithole isikhalazo sezinyunyana."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Umbutho wezempi eDRC uhlasele amavukelambuso
2012-05-18 12:07
Goma - Umbutho wezempi eDemocratic Republic of Congo uhlasela izindawo okusolakala ukuthi ziyisizinda zamavukelambuso alwisana nawo, kusho umthombo kulo mbutho.
Umbutho wezempi uhlasele ngeziqhumane ezinamandla ezintabeni zaseMbuzi naseTchanzu esifundazweni iNord-Kivu kanti akukho muntu obalwisile.
Okhulumela labo shayasibhamu uthi yize kulimale idlanzana, kodwa abasatshiswa ngenyoka efile.
"Besilokhu siqaphile lapho besimi ngakhona," kusho uVianney Kazarana, etshela i-AFP.
La mavukelambuso, okusolakala ukuthi abalelwa emakhulwini, ankanise emngceleni weRwanda ne-Uganda.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter


text:
SIPHO KHUMALO
UNOBHALA weCosatu KwaZulu-Natal uMnuz Zet Luzipo uphinde wabuyiselwa okwesithathu kulesi sikhundla kanti lokhu kungawenyusa namathuba okuthi uMengameli Jacob Zuma aphinde aqokwe engqungqutheleni yokukhetha ubuholi bukaKhongolese eMangaung ngoDisemba.
ULuzipho nguye othathwa njengowahola abasebenzi baseKZN ngesikhathi kukha-nkaselwa ukuthi kuqokwe uZuma ePolokwane ngo 2007.
Umhlangano wezinsuku ezintathu weCosatu ogoqwa namuhla eMgungundlovu unenqwaba yalabo okukholakala ukuthi beseka uZuma kanti futhi kulindelekile ukuthi athole amalungu eCosatu amaningi avela eKZN azomeseka.
Ngesikhathi kukhankaswa kubhekwe ePolokwane, uLuzipo wethusa abaningi ikakhulukazi osomabhizinisi baseMgungundlovu ngesikhathi exwayisa ngokuthi kuyochitheka “igazi” emigwaqweni yaleli dolobha uma iNational Prosecution Authority (NPA) iphinda imbeka icala uZuma ngemuva kokuba icala ayebekwe lona lachithwa enkantolo yiJaji uChris Nicholson.
Isitatimende sikaLuzipho sagcina sihoxisiwe okhulumela iCosatu kuzwelonke uMnuz Patrick Craven, owathi iCosatu ngeke isebenzise udlame. NoZuma watshela labo ababemeseka ukuthi akumele basebenzise udlame.
Izolo uLuzipo uqokwe ngo-elethu kwase kubakhona isikhundla esisodwa ebesibangwa – leso sikasihlalo wesifundazwe.
Ebusuku izolo bekulindeleke ukuthi obengusihlalo uMnuz Basil Cele abhekane noNkk Beauty Zibula weSouth African Clothing and Textile Workers Union (Sawctu).
Umhlangano uzovalwa namuhla.
Services


text:
Ezinye izindaba...
Ningizimu Afrika...
Umfowabo ka-Oscar Pistorius, uCarl, kubikwa ukuthi akakwazi ukusebenzisa imilenze yakhe njengoba abandakanyeka engozini yemoto ngasekuqaleni kwale nyanga, ePolokwane.
Owesilisa ophazamisekile emqondweni ugwetshwe iminyaka engu-10 ebhadla ejele yiNkantolo yesiFunda yaseNelspruit ngokudlwengula umfowabo, 16, naye onokuphazamiseka ekhanda.
Owesilisa, 42, uyavela eNkantolo yeMantshi yaseRandburg mayelana nesigameko sokugwazwa kowesifazane eBryanston, umsolwa uboshwe eMgungundlovu.


text:
UChomee ukhiphe iculo leBafana
2013-01-25 16:12
Cape Town - Umculi wakuleli uChomee, usekhiphe iculo elisha kanye ne-video yokweseka iqembu lesizwe iBafana Bafana, njengoba isemqhudlwaneni we-Africa Cup of Nations, kusho umbiko weSowetan Live.
Igama leculo yiScore Dem Goals, kanti ulicula ngokuhlanganyela nomafikizolo onguKopano Mafokate.
I-video iqale ukubobakala ngoLwesithathu, ngaphambi komdlalo weBafana ne-Angola, negcine iwunqoba ngo 2-0.
Kusukela isatshalalisiwe le-video, isibe nababukeli abangaphezu kuka-500, futhi iculo selike lazwakala emisakazweni eminingi kuleli.
UChomee uthi leli culo yiyona ndlela akhombisa ngayo ukweseka iqembu lesizwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
SIZWE BLOSE
UBUGABISA ngezintokazi eziyiziphalaphala umcimbi wokwethulwa kwe-albhamu entsha kaDJ Tira ebizwa nge-Zase-Afro Volume 2.
Le albhamu yethulwe ivele isibhekwe ngamehlo abomvu njengoba abantu abaningi bekhombisa ukuyithakasela kakhulu ingoma ekuyona ethi 4 000, izinhlamvu zayo ezithi Beng’no-4 000 seng’sele no-2000.
Lo mcimbi obunezintokazi ezinhle ebezishaye izigqebhezane ubusendaweni edayisa izikibha zodumo ezibhalwe ukuthi Bekumnandi Ungekho, ekuPine Street.
Ngaphandle kwalezi zintokazi bekunosaziwayo okungabalwa kubona uL’vovo Derrango, DJ Masiya, Mampintsha weBig NUZ, DJ Boonu, Oros, Le Soul, Gukwa, DJ Deep, Dr Popzin, Benzy noMzeks.
Abantu abebethenga le CD, uDJ Tira ubebasayinela yona bukhoma.
Okugqamile kwethulwa le albhamu ngukuthi azibanga khona izinkulumo kodwa kuvele kwagxilwa ezinkambeni zikaFaro kwasho igqomu kwadanselwa izingoma ezikuyona kwaze kwaba yiyo leyo ndaba.
Abantu abathanda umculo wokholo nabo bazoyithokozela le albhamu njengoba uTira efake noSfiso Ncwane kwenye ingoma.
Ingoma ebihamba phambili nebukeka ingaconsi phansi kubantu abaningi yile ethi- 4 000.
Lo DJ waziwa ngegqomu kakhulu kodwa njengoba bekulalelwe i-albhamu yakhe bekunezingoma ezishaya ngesigqi se-deep house, okusho khona ukuthi ngesikhathi eyihlanganisa ubengabhekile abantu abathanda isigubhu kuphela.
Services


text:
CELANI SIKHAKHANE
ABANIKAZI bezindlu zikanokusho ezicekelwe phansi yizikhukhula ebaThenjini, eMsinga, ngeke baluthole usizo lokulungisa imizi yabo ngenxa yokuthi uhulumeni akanalo uhlelo lokunxephezela imizi ebizayo.
Uhulumeni uhlele ukuthi ahlinzeke laba bantu ngezindawo zokucupha isikhashana baphinde banikezwe nomhlaba abazokwakha kuwo uma sebesesimeni esibavumelayo kwezomnotho.
Okhulumela uMnyango wezokuBusa nokuBambisana KwaZulu-Natal uMnuz Lennox Mabaso, uthe lolu daba lwakhulunywa nangonyaka odlule ekutheni basuswe kuleya ndawo abakuyo ephezu komfula iSibumba.
“Ngakho okuzokwenzeka ngoba ikhona indawo iNkosi eyanikezela ngayo, sizohlinzeka ngezindlu zomxhaso kubo bonke abakhahlamezekile okuyinto esizoyenza ngokungabheki ukuthi umndeni othile ubunohlobo olungakanani lwendlu. Njengoba laba bantu iningi labo linezindlu ezinkulu ngeke uhulumeni abakhele lezo zindlu kodwa uzobanikeza ezomxhaso okuyizo okuhlinzekwa zona abantu abampofu. Lokhu sizokwenza ngaphansi kwemibandela uma umuntu ehlinzekwa ngomxhaso okuyoba ukubheka ukuthi ngabe umholo wakhe wenyanga uyavuma yini ukuthi ahlomule ngendlu yomxhaso. Uma kungenjalo ikakhulukazi njengothisha abanemiholo engabavumeli ukuthola umxhaso bayohlala kulezi zindlwana zesikhashana esibahlinzeke ngazo baze bakwazi ukuba namandla okuthi bazakhele,” kusho uMabaso.
Uthe ngokomthetho uhulumeni akakwazi ukuthi uvusele umuntu indlu yezigidi esuke icekelwe phansi ngoba alukho uhlelo olunjalo, yingakho umuntu noma ngabe ubenendlu enamagumbi ayishumi kodwa uma esexhaswa unikezwa indlu yomxhaso.
Uthe kubantu baseMsinga bangakugqugquzela ukuthi bahlale kulezi zindlu zesikhashana ababaqubise kuzo ezifakwe ngoLwesithathu kanti bazohlala kuzo kuze kube bathola amandla okuzakhela.
Ukugcizelele ukuthi uma kukhona abasesimeni esibavumelayo ukuthola izindlu zomxhaso bayonikezwa.
Uthe abasebenzi bakahulumeni njengothisha banemihlomulo ebagunyaza ukuzithengela izindlu ngakho abanalo igunya lokuthola izindlu zomxhaso.
Iningi lemizi yaseMsinga ecekeleke phansi isezingeni likanokusho futhi inamagumbi angaphezulu kwayisithupha kanti eminye yayo ngeyothisha.
UMabaso uthe uma umuntu enendlu enkulu noma ngabe usemakhaya kumele ayifake kumshwalense ukuze avikeleke uma icekelwa phansi ngoba uhulumeni akasoze ayivuse.
Wenze nesibonelo ngabanikazi bezindlu ezigudle ulwandle eThekwini nasePort Shepstone abadilikelwa imizi yezigidi kuhlasele amagagasi kodwa abayikhokhanga ngenxa yokuthi uhulumeni akakwenzi lokho.
Umphakathi waseMsinga ngesikhathi ukhuluma ne-Solezwe ukugcizelele ukuthi nakuba uthanda ukusuka kule ndawo kodwa ubhekene nenkinga yokuthi awukaze uyalelwe ukuthi uzoyiswa kuphi futhi uzoxhaseka kanjani.
Kulezi zikhukhula kumuke abantu abayisithupha okunguMnuz Nehemiah Mhlongo nabangani bakhe ababili abasindile, namalungu omndeni wakwaDlamini amathathu kodwa okusatholakale elilodwa.
Services


text:
Mrs Elizabeth Macheka-Tsvangirai:Lingephuli Amalungelo Amantombazana Ngokuwendisa Esesemancinyane
UNkosikazi Macheka-Tsvangirai wenze linkuthazo emkhosini owenzelwe eChitungwiza wokunanza ilanga le-International Day of the Girl Child
tsvangirai-macheka
Sithandekile Mhlanga
11.10.2012 17:22
WASHINGTON—
Umkakhe wenhloko kahulumende uNkosikazi Elizabeth Macheka-Tsvangirai, ukhuthaze abazali ukuthi bangabi lobandlululo lapho besisa abantwana esikolo banike abantwana abangamankazana amathuba afanayo lapho besisa abantwana ezikolo lemakolitshini njalo bengabendisi bebancinyane ukwenzela ukuthi benelise ukuziphandela kwelakusasa.
UNkosikazi Macheka-Tsvangirai, ukhulume lamazwi emkhosini owenzelwe eChitungwiza ngolweSine wokunanza ilanga lamalungelo amantombazana emhlabeni jikelele ele International Day of the Girl Child.
Ekhuluma emkhosini ofanayo umqondisi wenhlanganiso elwela amalungelo amantombazana elizweni eye Girl Child Network Zimbabwe uNkosikazi Edna Masanga uthe ukwephulwa kwamalungelo amantombazana kuyanda elizweni njalo akuvezwa egcekeni.
Inhlanganiso yomanyano wamazwe omhlaba eye United Nations ithi indikimba yokunanza lelilanga lonyaka yikusola ukudutshulwa kwentombazana esakhulayo uMalala Yousfzai ngabohlobo lwesiMoslem amaTaliban ensukwini ezimbalwa ezedluleyo ePakistan. Intombazana le ebilwela amalungelo abanye bayo, ilokhu iselatshwa esibhedlela.
USenator weMatobo uNkosikazi Sithembile Mlotshwa utshele uSithandekile Mhlaga we Studio 7 ukuthi amalungelo amantombazana ephulwa ikakhulu emaphandleni njalo abahluphekayo ngabalejwabu elitshiswa masinye lilanga ama albino.
Ingxoxo LoNkosikazi Sithembile Mlotshwa


text:
NQOBIZIZWE ZWANE
ZISAQHUBEKE njalo izinkinga zethuluzi lokusoka i-tara klamp emva kokuphumela obala kowesilisa waseMpembeni, enyakatho neKwaZulu-Natal, okhala ngokuthi induku yakhe ayisaqini ngendlela emva kokusoka ngaleli thuluzi.
Lona wesilisa (27) uveza le nkinga nje, inhlangano elwela abantu abanenculazi i-Treatment Action Campaign (TAC) ibisilufake kuMvikeli woMphakathi uThuli Madonsela lolu daba lokusetshenziswa kwaleli thuluzi ifuna uMnyango wezeMpilo kulesi sifundazwe uvale ukusetshenziswa kwalo, ikhala ngobungozi balo.
Exoxa ngempilo yakhe lo wesilisa uthe uselilahlile ithemba ngempilo yakhe yezocansi emva kokuba esoke nge-tara klamp ekhala ngokuthi sekuphele izinyanga ezine induku yakhe ingaqini ngendlela.
“Ngesikhathi ngisoka ngathinteka imithambo emibili esithweni sangasese ngezwa ubuhlungu obukhulu kakhulu ngazitshela ukuthi kuyadlula kuyingxenye yokusoka nge-tara klamp. Ubuhlungu engibuzwile ngesikhathi sengibona ukuthi induku yami ayiqini ngendlela yokuthi ngingenza ocansi, kwaba buhlungu ngendlela engachazeki njengoba kwakuyinto yokugcina engangiyilindele,” kusho leli bhungu.
Eqhubeka uthe lokhu sekuphazamise ngisho ubudlelwano bakhe eveza ukuthi kunemibuzo yomuntu ahlekisana naye okuba nzima ukuyiphendula ngenxa yalesi simo athe akazi noma sizolunga yini.
“Ngelinye ilanga engivakashele wangibuza ukuthi sekwenzenjani ebona kungenzeki lutho ekamelweni, ngoba uyazi naye ukuthi bengizifikela. Ngamchazela ngenkinga waba esebuza ukuthi sasisokelani kwasekuqaleni okuyinto enzima ukuyiphendula ikakhulukazi njengoba sekunje,” kulandisa le nsizwa.
Leli bhungu liveze ukuthi lizithola kule nkinga nje lalingafuni ukusoka nge-tara klamp kodwa laphoqeleka emva kokuba sekuthiwe ugesi awukho.
“Ngangingayifuni i-tara klamp ngoba kwakunongabazane okukhulu ngayo futhi kubhalwa ngayo nasemaphepheni. Ngesikhathi sifika lapho satshelwa ukuthi ugesi awukho. Lokhu kwasiphoqa ukuthi sisoke nge-tara klamp ngaphandle kokuzikhethela,” usho kanje.
Kule ndawo kuvele ukuthi bangaphezulu kuka-10 abesilisa abanezinkinga ezithweni zabo zangasese emva kokusoka nge-tara klamp.
Iningi labo likhala ngezinhlungu ezingapheli nakuba sekuphele izinyanga ezine basoka, abanye bakhala ngamaqhuqhuva angaqondakali ezithweni zabo.
“Sibaningi esalimala ngenxa ye-tara klamp. Ukhona nonenkinga efana neyami kodwa bayasaba abanye ukuphumela obala.”
Laba besilisa abalimala basukela eminyakeni engu-10 kuyoshaya kwengaphansi kuka-27.
Usihlalo we-TAC uMnuz Patrick Mdletshe ngesikhathi ehambele leya ndawo uthe bafuna ungoti ozobheka ukuthi laba besilisa balimala kangakanani ngesikhathi besokwa nge-tara klamp.
“Sifuna udokotela ozohlolisisa ukuthi mungakanani umonakalo bese siqhubeka nokufaka icala ngoba sifuna ivalwe i-tara klamp engakashayi uJuni,” kusho uMdletshe.
Ngokwenza lokhu uthe abagxeki ukusoka kodwa bafuna kwenziwe ngendlela ephephile.
“Siyakugqugquzela ukusoka kodwa sikhala nge-tara klamp ngoba inobungozi,” kusho uMdletshe.
Services


text:
NQOBIZIZWE ZWANE
IZIPHONSE efulethini eThekwini yashona intokazi ebingumfundi eMangosuthu University of Technology (MUT) izolo entathakusa emuva kokuba kade ixhumane nabangani bayo kwi-Facebook ibatshela ukuthi isiyahluleka ukubekezelela isoka layo eliyihluphayo.
Le ntokazi ibihlala ebhilidini labafundi iFour Seasons ePhoyinti.
UNksz Mpume Mazibuko okuvela ukuthi ungowaseMlazi enkundleni yezokuxhumana iFacebook kuthiwa uziphonse esuka esitezi seshumi saleli bhilidi okusolakala ukuthi ukwenze ngenxa yokujola kwesoka lakhe nenye intokazi okuthiwa nayo ifunda khona eMUT.
UMpume obezibiza ngoMpume kaNtokozo Mazibuko kwiFacebook egcina ukubhala kuyo uthe “nyt cruel world sobonana kwelizayo” embuza umngani wakhe uNosipho Ngcobo ukuthi kwenzenjani uMpume uthe “UNtokozo mf2 I can’t take this anymore ngeke ngisakwazi ukummela.”
Emva kwalokho uNosipho umphendulile wathi “Awu dali wenzeni manje lowo ayi mf2 awuhlukane nale ndoda uthole umuntu oryt ozokuphatha kahle lv plz”.
Abangani bakhe bebelokhu bebhale njalo beveza ubuhlungu ababuzwayo ngesenzo sakhe kodwa begcizelela ukuthi abamehluleli futhi bazomkhumbula njengoba ngathi ubeyiqabane lokuqina futhi elaziwayo ngaphakathi.
Omunye wabangani bakhe ozibiza ngoRee-Shorty AkaChaos kwiFacebook uthe ungumuntu wokugcina ukukhuluma noMpume ngabo-2 ekuseni uthe ubesezwakala njengomuntu ozokwenza lokhu abemcebisa ngakho kodwa wathi uzwa ubuhlungu futhi enecala ngokwenzekile emva kokuthi emxoxele ngenkinga yakhe njengoba eqhuba ethi bebesondelene naye.
Kusinda kuyehlela nakuNoxolo naye ogoqe ngamafuphi wathi kunzima emhlabeni, nabangani bakhe bemeseka bethi akaqine konke kuzodlula yena engasaphenduli emva kwalokho. Okuvelayo ngemibhalo yakhe emidala ukuthi uNoxolo ukholelwa ekutheni umfana onephutha ngokushela omunye umuntu ebe azi kahle ukuthi usebudlelwaneni obuqondile.
Okhulumela amaphoyisa KwaZulu-Natal, uColonel Vincent Mdunge, ukuqinisekisile ukuthi amaphoyisa esiteshi esisePhoyinti aphezu kophenyo emuva kwezinsolo zokuthi lo wesifazane uziphonsile esuka kulo leli bhilidi wawela emgwaqweni ngabo-3:20 ekuseni. UMdunge uthe ushonele endaweni yesehlakalo lo wesifazane.
Services


text:
INKAMPANI yamabhasi edume kabi ngezingozi ezinyantisayo, i-SA Roadlink, iyalelwe yinkantolo ukuthi ikhokhele owesilisa owalimala egingqika nebhasi layo u-R1 million wesinxephezelo.
NgoMsombuluko inkantolo eNkulu yaseMgungundlovu iyalele abe-SA Roadlink ukuba bakhokhele uMnuz Nkosiyabo Shezi (28) waseFolweni, eThekwini, ngengozi eyenzeka ngo-2006 emgwaqweni onguthelawayeka u-N3 ngaseLiberty Mall eMgungundlovu. Kwashona abantu abangu-12 kwalimala kanzima abangu-30.
Le ngozi yashiya uShezi, onezingane ezimbili, ekhubazeke ngokomqondo, ephuke amalunga amaningi omzimba kanye nomgogodla. Uthe akakwazanga ngisho nokuya enkantolo ngenxa yokweswela imali yokugibela. Uthi akakwazanga futhi ukuphothula u-matric ngemuva kwengozi.
Ebuzwa ukuthi uzoyenzani le mali, uShezi uthe uzoyilondoloza, avule i-car wash enye ayiphe unina odayisa ngamakhambi eGoli obemeseka ngaso sonke isikhathi.
“Ngijabulile ngesinqumo senkantolo, angikhonondi futhi ngenelisekile ngemali engizoyithola. Namanje ngisazizwa izinhlungu zokulimala ekhanda nasemzimbeni,” kusho uShezi.
Inkantolo iyalele abakwa-SA Roadlink ukuthi bakhokhele abameli bakaShezi benkampani i-Afzal Akoo and Partners izindleko zecala kanye nochwepheshe abebekade befakaza.
Okhulumela abe-SA Roadlink, uNolin Padayachee, akazange akwazi ukuphawula ngesinqumo senkantolo.
Ngonyaka odlule le nkampani yamabhasi yayalelwa ukuthi inxephezele uMnuz Wellington Manana naye owalimala kuyo le ngozi. – Intatheli yeSolezwe
Services